Rumah teres ‘berpengawal’ jadi stor rokok seludup terbongkar
22 Mei 2021, 3:10 pm
KAJANG – Taktik sindiket rokok seludup menjadikan rumah teres dua tingkat sebagai stor penyimpanan terbongkar apabila diserbu pasukan polis dari Batalion 4 Pasukan Gerakan Am (PGA) Semenyih, kelmarin.
Rumah teres yang dilengkapi pengawal keselamatan di Jalan Kajang East, di sini merupakan milik salah salah seorang suspek yang berusia 34 tahun.
Pemangku Pengarah Jabatan Keselamatan Dalam Negeri dan Ketenteraman Awam (JKDNKA), Datuk Azri Ahmad berkata, melalui hasil risikan selama sebulan, polis membuat serbuan ke dua lokasi berasingan di sekitar Semenyih dan Kajang melalui Op Kontraban.
“Serbuan pertama dilakukan sekitar pukul 1 petang dan berjaya memberkas seorang lelaki berusia 36 tahun bersama 550 karton rokok yang disimpan di dalam sebuah kenderaan.
“Hasil daripada maklumat suspek pertama, pasukan sekali lagi membuat serbuan di rumah teres terbabit yang dijadikan stor penyimpanan dan merampas 12,912 karton rokok,” ujarnya dalam sidang akhbar di sini hari ini.
Jelasnya, total keseluruhan nilai rampasan rokok melalui kedua-dua serbuan adalah berjumlah RM3 juta termasuk nilai cukai.

“Semakan mendapati sindiket berkenaan telah bergiat aktif hampir empat tahun lalu, mereka membawa masuk kira-kira 43 jenama rokok itu dari Indonesia dan Vietnam melalui jalan laut.
“Rokok tersebut diedarkan untuk pasaran kawasan Kajang, Semenyih, Nilai dan Bangi dan mereka mampu mengaut keuntungan kira-kira RM30,000 sebulan,” ujarnya. – K! ONLINE


Nasib pakai jaket keselamatan
Oleh ROSALWANI CHE SOH

22 Mei 2021, 3:24 pm
KOTA BHARU- Lima nelayan berdepan detik cemas apabila bot fiber yang dinaiki mereka dibadai pusaran angin puting beliung ketika sedang mencandat sotong di kawasan perairan Pantai Cahaya Bulan (PCB) semalam.
Bagaimanapun, kesemua mangsa bernasib baik kerana mereka memakai jaket keselamatan dalam kejadian pada pukul 5.30 petang itu.
Menceritakan detik kejadian, salah seorang mangsa, Yuzree Mahmud, 50 berkata, dia bersama empat lagi rakan menaiki bot jenis fiber keluar untuk mencadat sotong kira-kira pukul 3.30 petang.
Katanya, apabila tiba di lokasi mencandat sotong 30 minit kemudian, mereka berlima melabuhkan sauh sambil menunggu masa solat Asar.
“Ketika baru memulakan aktiviti mencadat sotong kira-kira pukul 5.30 petang, saya melihat pusaran angin puting beliung bersama angin kencang menuju ke arah bot.
“Saya panik lalu menghidupkan enjin bot dan cuba menyelamatkan kami berlima. Tidak sampai satu kilometer bergerak, angin kuat itu terus membadai bot kami sebelum karam di situ,” katanya ketika ditemui pemberita di rumahnya di Kampung Lipat Sanggol, Banggol hari ini.

Menurut Yuzree, mereka bernasib baik kerana memakai jaket keselamatan dan sempat berpaut pada tong ikan jenis fiber.
Katanya, dia dan tiga rakannya bertahan selama lebih lima jam di dalam air sebelum melihat bot nelayan yang datang untuk menghulurkan bantuan pada pukul 9.30 malam.
Ujarnya, bagaimanapun, seorang rakannya terpisah ekoran dihanyutkan air laut berjaya ditemui tiga jam kemudian apabila dia ditemui oleh nelayan sebelum dibawa pulang ke jeti Kuala Besar, Pantai Cahaya Bulan.
“Kami amat bersyukur apabila ada nelayan yang menemui dan membawa kami pulang dengan selamat. Mujur kami memakai jaket keselamatan, jika tidak mustahil untuk kami selamat di tengah-tengah laut. .
“Sepanjang 20 tahun menjadi nelayan, ini merupakan kejadian pertama bot karam yang dihadapi oleh saya dan rakan-rakan. Pastinya peristiwa cemas ini akan menjadi ingatan buat saya,” katanya. – K! ONLINE


Gaza aman, gencatan senjata bertahan
Oleh KOSMO!

22 Mei 2021, 12:47 pm
BANDAR GAZA – Gencatan senjata antara Israel dan pergerakan Hamas bertahan semalam selepas 11 hari pertempuran sengit berlaku yang menyaksikan Semenanjung Gaza diserang bertubi-tubi, manakala ramai penduduk Israel terpaksa mencari perlindungan daripada bedilan roket.
Bandar Gaza sunyi dengan kepulan asap naik ke udara selepas Israel menghentikan serangan udaranya lewat semalam, lapor seorang wartawan agensi berita AFP.
Tidak lama kemudian, berita gembira itu disambut di Gaza dengan rakyat Palestin membunyikan hon kereta dan sebilangan mereka melepaskan tembakan ke udara, manakala di Tebing Barat, orang ramai keluar ke jalan-jalan untuk meraikan keamanan tersebut.
Gencatan senjata itu bertahan dengan bunyi siren amaran roket tidak lagi kedengaran di Israel.
Penduduk di kedua-dua belah pihak menyuarakan perasaan lega bahawa gencatan senjata yang dinanti-nantikan akhirnya terlaksana.
WARGA Palestin melintasi bangunanAl-Shuruq yang musnah dalam serangan udara Israel di Bandar Gaza semalam. – AFP
“Ia adalah keputusan yang baik kerana sejujurnya, penduduk di kedua-dua belah pihak (Israel dan Palestin) sudah bosan tentang apa yang berlaku,” kata Amwrah Dana yang merupakan warga Baitulmuqaddis berketurunan Palestin.

Penduduk Tel Aviv, Avital Fast berkata, dia berharap gencatan senjata itu mampu bertahan.
“Saya harap ia akan kekal kerana apa yang kami mahu sekarang adalah meneruskan kehidupan tanpa bunyi siren atau tembakan,” katanya.
Perjanjian tersebut yang ditaja oleh Mesir, turut melibatkan kumpulan bersenjata kedua paling kuat di Gaza, Jihad Islam.
Pelaksanaannya menjadi realiti susulan tekanan masyarakat antarabangsa supaya pertumpahan darah yang tercetus sejak 10 Mei lalu ditamatkan.
Perjanjian itu turut disambut baik oleh Presiden Amerika Syarikat (AS), Joe Biden.
“Saya percaya kami mempunyai peluang sebenar untuk mencapai kemajuan dan saya komited untuk bekerja ke arah itu,” kata Biden di White House sekali gus memuji peranan Mesir sebagai orang tengah.
PENDUDUK Yahudi menjamu selera di Dataran Abima di bandar raya Tel Aviv kelmarin. – AFP
Satu kenyataan daripada pejabat Perdana Menteri Israel, Benjamin Netanyahu menyebut, Kabinet Keselamatan sebulat suara meluluskan saranan pegawai-pegawai keselamatan Israel untuk menerima inisiatif gencatan senjata oleh Mesir tanpa sebarang prasyarat.
Hamas dan kumpulan Jihad Islam turut mengesahkan gencatan itu dalam beberapa kenyataan.
“Ini kemenangan yang paling mengembirakan,” kata pemimpin kanan Hamas, Khalil al-Hayya di hadapan beribu-ribu rakyat Palestin yang membanjiri jalan raya untuk meraikan berita tersebut.
Serangan Israel ke atas Gaza sejak 10 Mei lalu telah membunuh seramai 232 rakyat Palestin termasuk 63 kanak-kanak dan mencederakan 1,900 yang lain, demikian menurut Kementerian Kesihatan Gaza.
Kawasan luas di Gaza juga menjadi padang jarak akibat serangan udara Israel, manakala kira-kira 120,000 orang menjadi pelarian, kata Hamas.
Tentera Israel berkata, Hamas dan kumpulan bersenjata Islam lain di Gaza telah membedil lebih 4,300 roket ke arah Israel sepanjang konflik tersebut tetapi sebahagian besar senjata itu dipintas dan dimusnahkan oleh sistem pertahanan ‘Kubah Besi’ Israel.
Bedilan roket itu meragut 12 nyawa di Israel termasuk dua kanak-kanak di samping seorang rakyat India dan dua warganegara Thailand, kata polis Rejim Zionis. – AFP


Kompaun RM64,050 dikeluarkan sepanjang SHMMP HRP 2021
Oleh SUBKHI SUDARJI

22 Mei 2021, 12:35 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan kompaun berjumlah RM64,050 serta menyita barangan bernilai RM52,897.31 sepanjang penguatkuasaan Skim Harga Maksimum Musim Perayaan Hari Raya Puasa 2021 (SHMMP HRP 2021) yang bermula dari 21 April hingga 20 Mei lepas.
Pengarah Penguat Kuasa KPDNHEP, Azman Adam berkata, tindakan undang-undang itu berdasarkan 51,138 pemeriksaan ke atas premis-premis di seluruh negara sepanjang tempoh pelaksanaan SHMMP HRP2021.
“Pihak KPDNHEP menerima 73 aduan sepanjang tempoh itu yang kesemuanya telah disiasat dan diambil tindakan.
“Sebanyak 454 tindakan undang-undang telah dikenakan iaitu 91 kes kerana menjual melebihi harga maksimum, 186 kes kerana gagal menggunakan tanda harga khas dan 177 kes tiada tanda harga,” katanya dalam kenyataan di sini hari ini.
Azman berkata, secara keseluruhan didapati kadar pematuhan dalam kalangan peniaga adalah tinggi pada 99 peratus yang mana barangan harga terkawal dijual mengikut harga maksimum pengeluar, borong dan runcit yang telah ditentukan kerajaan.
Malah, katanya, sesetengah barangan harga terkawal didapati dijual pada harga yang lebih rendah daripada harga maksimum yang ditetapkan.

“Senario positif ini berlaku kerana persaingan yang sihat selain faktor penawaran dan permintaan yang seimbang di pasaran
“Penentuan harga maksimum yang bersesuaian dengan paras harga pasaran semasa telah membantu pelaksanaan serta kelancaran perjalanan skim ini,” katanya.
Azman berkata, kejayaan SHMMP HRP 2021 mendorong KPDNHEP untuk meneruskan pelaksanaan SHMMP bagi Perayaan Pesta Kaamatan dan Hari Gawai 2021 yang akan disambut tidak lama lagi.
Pengumuman mengenai senarai barangan yang terlibat dan harga maksimum akan dibuat oleh Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi pada Isnin ini. – K! ONLINE


Wanita mahu pinjam RM15,000, rugi RM17,000
Oleh KHAIRULMIZAN YAHYA

22 Mei 2021, 12:22 pm
KUANTAN – Seorang wanita yang mahu meminjam wang sebanyak RM15,000 mengalami kerugian kira-kira RM17,000 selepas diperdaya sindiket pinjaman wang tidak wujud.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd Yusof berkata, mangsa yang bekerja sendiri menghubungi suspek melalui aplikasi WhatsApp selepas melihat iklan pinjaman wang di Facebook pada 16 Mei lalu.
“Mangsa menghubungi suspek untuk membuat pinjaman peribadi berjumlah RM15,000 namun suspek memperdaya mangsa untuk membuat beberapa transaksi bayaran dengan alasan caj proses.
“Dalam tempoh 16 Mei hingga 19 Mei lalu mangsa sudah membuat 11 transaksi pemindahan wang ke empat akaun berbeza berjumlah RM17,102,” katanya dalam satu kenyataan di sini hari ini.
Menurutnya, mangsa yang berumur 29 tahun hanya menyedari ditipu apabila tidak menerima wang pinjaman sehingga kini sebelum tampil membuat laporan polis di Balai Polis Jaya Gading, di sini, semalam.
Katanya, polis telah merakam percakapan mangsa dan usaha mengesan suspek giat dilakukan dengan mendapatkan maklumat termasuklah daripada penyata bank suspek. – K! ONLINE


Jururawat rugi RM10,000 beli gelang tangan lelong
Oleh KHAIRULMIZAN YAHYA

22 Mei 2021, 12:39 pm
KUANTAN – Tertarik dengan gelang tangan yang dijual secara lelong di Instagram seorang jururawat akhirnya berputih mata apabila mengalami kerugian RM10,422 selepas ditipu dalam pembelian barang kemas terbabit.
Mangsa yang berusia 33 tahun dari Taman Cederawasih, di sini, pada awalnya berminat untuk membeli seutas gelang tangan berharga RM422 yang diiklankan dalam Instagram pada 20 Mei lalu.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, mangsa kemudiannya menghubungi penjual berkenaan serta membuat bayaran untuk gelang tangan terbabit.
“Suspek telah meminta pelbagai bayaran caj yang dikenakan menyebabkan pengadu membuat bayaran sebanyak RM10,000 melalui tiga transaksi ke satu akaun bank.
“Malangnya sehingga kini mangsa belum menerima gelang tangan yang dibelinya itu dan telah berasa tertipu sebelum tampil membuat laporan polis di Ibu Pejabat polis Daerah (IPD) Kuantan di sini,” katanya.
Menurut Mohd Wazir kes itu disiasat mengikut Seksyen 420 Kanun Kesiksaan yang membawa hukuman penjara maksimum 10 tahun serta boleh disebat dan denda jika sabit kesalahan. – K! ONLINE


Dua kali ditipu ‘scammer’
Oleh KHAIRULMIZAN YAHYA

22 Mei 2021, 12:56 pm
KUANTAN – Malang berganda bagi seorang penyelia apabila dua kali ditipu oleh ‘scammer’ berbeza dalam dua kejadian berasingan sehingga mangsa kerugian RM10,900.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, dalam kejadian pertama, mangsa berusia 34 tahun dari Jalan Alor Akar, di sini, telah berkenalan dengan seorang lelaki di laman sosial Facebook pada 2 Mei lalu.
“Lelaki terbabit kononnya telah menghantar bungkusan kepada mangsa dari luar negara namun mangsa menerima satu panggilan telefon menyatakan bungkusan terbabit telah disekat.
“Mangsa kemudian diminta untuk membuat sejumlah bayaran bagi urusan penghantaran bungkusan berkenaan,”katanya dalam satu kenyataan hari ini.
Beliau berkata, mangsa kemudian membuat pembayaran berjumlah RM7,900 melalui dua transaksi pada akaun bank yang sama bagi tujuan berkenaan namun sehingga kini mangsa tidak menerima bungkusan terbabit.
Dalam pada itu katanya, kali kedua mangsa ditipu ialah apabila mahu membuat pinjaman peribadi berjumlah RM10,000 selepas melihat satu iklan pinjaman wang di laman sosial Facebook pada 12 Mei lalu.

“Mangsa mahu membuat pinjaman peribadi kerana mahu membayar hutang dan telah menghubungi pihak terbabit namun dia diminta untuk membuat sejumlah bayaran sebagai bayaran proses pinjaman.
“Mangsa kemudiannya membuat pemindahan wang sebanyak RM3,000 melalui dua transaksi ke akaun bank sama,”katanya.
Ujarnya, mangsa menyedari ditipu apabila sehingga kini tidak menerima wang pinjaman berkenaan sebelum tampil membuat laporan mengenai dua kejadian itu di Ibu Pejabat polis Daerah (IPD) Kuantan semalam. – K! ONLINE


Sokong Palestin, pengikut Sarimah Ibrahim hilang mendadak
Oleh SAIRUL ZAMRI MISRANI

22 Mei 2021, 12:25 pm
PETALING JAYA – Penyanyi dan pengacara televisyen, Che Puan Sarimah Ibrahim akur dengan kehilangan ketara jumlah pengikutnya sejak berkongsi mengenai penderitaan yang dihadapi rakyat Palestin.
Sarimah meluahkan perkara tersebut menerusi ciapan dalam Twitternya baru-baru ini.
Menurutnya, meskipun sedar jumlah pengikutnya semakin berkurangan sejak akhir-akhir ini, namun dia langsung tidak merasa pelik apatah lagi terkejut mengenai perubahan tersebut.
“Saya melihat pengikut media sosial saya dalam Twitter menurun dari hari ke hari.
“Saya tahu itu kerana sokongan tidak berbelah bahagi saya terhadap kemanusiaan, untuk orang yang tidak bersalah mati di Palestin,” ciapnya.
Menjengah ke ruangan komen, rata-rata pengikut berharap Sarimah tidak berhenti dan akan terus bersemangat memberi sokongannya dalam usaha menentang Israel.

Terdahulu, pelantun lagu Kini Kau Tiads itu merupakah salah seorang selebriti Malaysia yang tidak ketinggalan membawa suara dan menzahirkan sokongan terhadap perjuangan Palestin.


120 tan bawang merah India dirampas
Oleh MOHD YUNUS YAKKUB

22 Mei 2021, 12:15 pm
KLANG – Cubaan kali pertama sebuah syarikat pengeluaran dan pengagihan produk pengguna di daerah ini membawa masuk 120 tan bawang besar merah dari India tanpa mematuhi syarat permit import gagal selepas dirampas pihak berkuasa di Pelabuhan Utara, semalam.
Rampasan bawang bernilai RM150,000 itu dilakukan pukul 12.15 tengah hari hasil rutin harian Jabatan Perkhidmatan Kuarantin dan Pemeriksaan Malaysia (Maqis) Selangor.
Pengarahnya, Zamri Hashim berkata, siasatan awal mendapati kesemua bawang tersebut dibawa menerusi empat kontena dan berada di pelabuhan itu sejak 2 Mei lalu.
Katanya, hasil siasatan lanjut mendapati syarikat itu tidak mematuhi syarat permit import Maqis iaitu peraturan Sijil Perakuan 3P (Penggredan, Pembungkusan dan Pelabelan) yang telah ditetapkan.
“Hasil siasatan turut mendapati kesemua bawang itu adalah untuk pasaran di Lembah Klang.
“Ini adalah kesalahan pertama dilakukan oleh syarikat tersebut,” katanya dalam kenyataan hari ini.

Zamri menambah, kes disiasat mengikut Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728].
Ujarnya, sekiranya disabit kesalahan boleh didenda tidak melebihi RM100,000 atau dipenjarakan sehingga enam tahun atau keduanya sekali.
“Maqis amat memandang serius dalam isu melibatkan keselamatan makanan, kawalan penyakit dan risiko kemasukan perosak yang boleh mengancam kelestarian makanan negara,” jelasnya. – K! ONLINE


Borhan minta maaf, beri kerjasama siasatan
Oleh MOHD YUNUS YAKKUB

22 Mei 2021, 11:47 am
SHAH ALAM – Exco Pembangunan Luar Bandar dan Kampung Tradisi, Adat Istiadat Melayu, Kebudayaan dan Warisan, Borhan Aman Shah memohon maaf kepada semua pihak susulan pelanggaran prosedur operasi standard ( SOP ) ziarah Aidilfitri yang tular baru-baru ini.
Borhan dalam kenyataan di Facebook rasminya memaklumkan telah pun memberikan kerjasama penuh kepada pihak berkuasa dalam siasatan yang dijalankan di Ibu Pejabat Polis Daerah Kuala Langat.
“Saya dengan ini ingin menyatakan kekesalan yang mendalam atas perkara ini dan berjanji bahawa perkara seumpama ini tidak akan berulang.
“Saya ingin memohon ampun dan maaf kepada semua pihak di atas kesalahan ini serta mengakui kesilapan dan akan mengambil sepenuh tanggungjawab berhubung perkara ini,” katanya.
Sementara itu, Ketua Polis Daerah Kuala Langat, Superintendan Ahmad Ridhwan Mohd. Nor @ Saleh mengesahkan telah mengambil keterangan daripada Borhan, semalam.
“Kes disiasat mengikut Peraturan 17, P.U (A) 225/2021 Akta Pencegahan dan Kawalan Peraturan Penyakit Berjangkit (Langkah-langkah di Kawasan Tempatan yang Dijangkiti) 2021,” jelasnya.

Kosmo! online semalam melaporkan Ketua Polis Selangor, Datuk Arjunaidi Mohamed dipetik berkata, akan memanggil seorang Exco Selangor dalam masa terdekat dalam membantu siasatan dakwaan melanggar prosedur operasi standard (SOP) dalam penganjuran majlis sambutan Hari Raya Aidilfitri di rumahnya di Tanjung Sepat, Kuala Langat dekat sini.
Ini susulan penularan beberapa keping gambar daripada sebuah akaun Twitter pada pukul 11.27 pagi kelmarin.
Berdasarkan Twitter itu, pengguna tersebut melakukan ciapan “satu lagi kes perlanggaran SOP melibatkan kluster kayangan.. tarikh dan masa sudah terpampang pada gambar-gambar itu”. -K!ONLINE


Pencemaran bau bahan kimia tumpah, JAS teruskan pemantauan
Oleh ZAKKINA WATI AHMAD TARMIZI

22 Mei 2021, 12:30 pm
SEREMBAN – Jabatan Alam Sekitar (JAS) Negeri Sembilan akan meneruskan pemantauan bagi pengukuran kualiti udara di kawasan sekitar penempatan penduduk susulan kejadian tumpahan bahan kimia di sebuah kilang plastik di Senawang, dekat sini, semalam.
JAS menerusi satu nota makluman hari ini memberitahu, langkah itu selepas terdapat aduan awam tentang kejadian tersebut menyebabkan pencemaran bau kimia yang sangat kuat sehingga menjejaskan kesihatan penduduk.
“Pasukan penyiasat JAS Negeri Sembilan telah menjalankan pengawasan kualiti udara menggunakan ‘Cerexms Gas Analyzer’ semalam bermula pukul 8 malam sehingga 12 tengah malam.
“Pemantauan tersebut akan disambung hari ini sehingga pukul 8 malam. Lokasi pemantauan telah dijalankan di kawasan penempatan penduduk yang terjejas iaitu di Lorong 7, Taman D’Latania. Pemantauan diteruskan di kawasan aduan dan rondaan pemantauan kawasan sekitar penempatan penduduk dalam lingkungan tiga kilometer dari kawasan kilang,” menurutnya lagi.
Semalam, Kosmo! Online melaporkan penduduk di taman perumahan tersebut mengadu mengadu mengalami sesak nafas dan pedih mata susulan kejadian tumpahan bahan kimia melibatkan sebuah kilang di Senawang Industrial Park, Senawang, dekat sini.
Ketua Balai Bomba Seremban, Mohammad Idris berkata, kejadian berlaku selepas cecair bahan kimia jenis ‘methyl methacrylate’ tumpah di dalam kilang tersebut dipercayai setelah berlaku kebocoran ketika pengisian daripada tangki besar ke tangki ‘Intermediate Bulk Container (IBC)’

Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan memaklumkan, tumpahan cecair bahan kimia tersebut telah ke longkang berdekatan dan mengalir sejauh tiga kilomter.
Sementara itu, dalam nota makluman JAS Negeri Sembilan itu menambah, ketika kejadian pekerja kilang telah mengambil tindakan mencuci bahan tumpahan tersebut menggunakan sabun dan air.
Ia telah mengakibatkan buangan cucian tumpahan bercampur air telah memasuki longkang di dalam bangunan kilang seterusnya mengalir keluar ke longkang awam.
“Pasukan penyiasat JAS Negeri Sembilan telah mengarahkan pihak kilang untuk melakukan kerja-kerja pembersihan di sepanjang longkang di dalam bangunan kilang dan longkang awam yang dicemari bahan tumpahan dengan serta merta.
“Pemeriksaan secara in-situ kualiti buangan pembersihan tumpahan di dalam longkang kilang dan longkang awam pada masa sebelum dan selepas pembersihan telah dijalankan dan bacaan pH pada pukul 6 petang berada pada paras 5 dan bacaan pH pada pukul 8.06 malam dan 8.08 malam, bacaan kembali normal pada paras 7,” katanya lagi.
Pasukan penyiasat JAS Negeri Sembilan juga telah menjalankan penahanan operasi kelengkapan di bawah Seksyen 38, Akta Kualiti Alam Sekeliling (AKAS) 1974 dan premis diarahkan menghentikan serta merta aktiviti pemprosesan sehingga langkah-langkah kawalan dan pembersihan diambil bagi mengatasi masalah ini.
“Notis arahan di bawah Seksyen 31 dan 37, AKAS 1974 juga dikeluarkan kepada pihak kilang supaya menjalankan kerja- kerja pembersihan tumpahan di dalam dan luar premis sehingga tiada lagi limpahan ke dalam perparitan awam dan tiada lagi bau yang menyebabkan aduan daripada orang awam.
“Penyediaan kertas siasatan akan dibuka sekiranya hasil pemeriksaan pasukan penyiasat JAS Negeri Sembilan mendapati berlaku kecuaian sehingga menyebabkan pencemaran alam sekitar berlaku dan boleh didakwa di bawah AKAS 1974,” kata makluman itu lagi. – K! ONLINE


Benzema kembali sertai Perancis
Oleh KOSMO!

22 Mei 2021, 12:45 pm
PARIS – Bintang sensasi Perancis, Kylian Mbappe mengakui sangat teruja dengan kemungkinan bakal bergandingan bersama Karim Benzema pada saingan Euro 2020 nanti.
Penyerang Real Madrid itu kembali disenaraikan di dalam skuad Perancis oleh Didier Deschamps selepas tersisih selama enam tahun termasuk terlepas aksi Piala Dunia 2018 di Rusia lalu.
“Saya sangat gembira dan sentiasa menantikan peluang untuk bergandingan bersama pemain hebat seperti Benzema.
“Tidak ramai pemain terbaik di dunia yang memiliki kehebatan seperti Benzema,” kata Mbappe selepas tamat aksi final Piala Perancis kelmarin.
Benzema yang meledak 28 gol dalam semua kejohanan musim ini bersama Real terlepas aksi bersama Perancis sejak 2015 selepas timbul isu skandal ugutan dan terpaksa berdepan pertuduhan di mahkamah.
Benzema juga sebelum ini menimbulkan kontroversi apabila mengkritik Deschamps kerana menggugurkan namanya daripada skuad Perancis ke saingan Euro 2016.

“10 tahun bersama Real, dia mempunyai pengalaman berdepan tekanan dan bakatnya adalah melebih segala-galanya,” ujarnya. – AGENSI


Semua rakyat disuntik vaksin Covid-19 menjelang akhir tahun – PM
Oleh LUQMAN RIDHWAN MOHAMED NOR

23 Mei 2021, 11:19 pm
PETALING JAYA – Perdana Menteri, Tan Sri Muhyiddin Yassin percaya semua rakyat Malaysia akan menerima suntikan vaksin Covid-19 pada akhir tahun ini.
Menurutnya, beliau dimaklumkan oleh Menteri Kesihatan, Datuk Seri Dr. Adham Baba dan Menteri Sains, Teknologi dan Inovasi, Khairy Jamaluddin Abu Bakar bahawa bekalan vaksin berkemungkinan tiba lebih cepat ke negara ini.
“Apabila vaksin sampai cepat, lebih ramai orang akan diberikan suntikan tak kira Pfizer, AstraZeneca, Sputnik V, Modena dan macam-macam jenama yang kita ambil.
“Maka rakyat kita nanti akan sampai, katalah 80 peratus, jadi sudah ada herd immunity (imuniti kelompok),” katanya pada slot Bicara Khas bersama YAB Perdana Menteri di Radio Televisyen Malaysia (RTM) hari ini.
Muhyiddin berkata, beliau menjangkakan ekonomi akan meningkat kembali setelah semua rakyat menerima suntikan vaksin Covid-19. – K! ONLINE


Banyak faktor varian Covid-19 berada dalam negara
Oleh LUQMAN RIDHWAN MOHAMED NOR

23 Mei 2021, 10:07 pm
PETALING JAYA – Tiada jaminan varian-varian Covid-19 tidak akan memasuki negara biarpun langkah kawalan sempadan dilaksanakan oleh kerajaan.
Perdana Menteri, Tan Sri Muhyiddin Yassin berkata, varian tersebut mungkin memasuki negara ini oleh warganegara yang mengunjungi negara luar dan membawanya pulang selain dibawa oleh pengunjung asing.
Menyedari hakikat berkenaan, beliau berkata, kerajaan mengambil tindakan untuk mengetatkan lagi prosedur operasi standard (SOP) kemasukan pelawat dari luar negara seperti India.
“Sebab itu dalam keadaan yang terkini sebagai contoh, bila ada pelawat yang datang dari India, kita buat keputusan sekat, tak boleh dibenarkan masuk.
“Kalau orang kita pergi ke luar negara seperti itu, dia masuk balik dia akan ditahan, buat calitan dan sebagainya. Dia diberi pemerhatian untuk tempoh sekurang-kurangnya 21 hari,” katanya.
Beliau berkata demikian pada slot Bicara Khas bersama YAB Perdana Menteri di Radio Televisyen Malaysia (RTM) hari ini.

Muhyiddin berkata, varian berbahaya Covid-19 juga berkemungkinan dibawa masuk oleh pekerja-pekerja dari negara seperti Bangladesh, yang mana terdapat sebilangan mereka menyorok daripada pihak berkuasa.
Bahkan, katanya, pendatang asing tanpa izin (PATI) yang ditangkap di Semporna Sabah serta Sarawak turut membawa masuk varian Covid-19, selain PATI berkenaan turut dijangkiti wabak tersebut. – K! ONLINE


Mayat ditemui selepas dua hari meninggal dunia
Oleh NIK NUR IZZATUL HAZWANI NIK ADNAN

23 Mei 2021, 8:36 pm
KEMAMAN – Tanda tanya kehilangan seorang bekas kapten kapal sejak tiga hari lalu terjawab apabila dia ditemui sudah meninggal dunia di rumahnya di Kampung Paya Berenjut di sini semalam.
Mayat lelaki warga emas berusia 63 tahun itu ditemui terbaring di bilik tidur rumahnya oleh anggota polis pada pukul 8.20 malam.
Ketua Polis Daerah Kemaman, Superintendan Hanyan Ramlan berkata, seorang sepupu lelaki mangsa yang risau apabila lelaki warga emas tersebut gagal dihubungi sejak Khamis lalu telah bertindak mengunjungi rumah mangsa semalam.
“Sebaik mengunjungi rumah mangsa, dia mengesyaki sesuatu tidak kena kerana bukan sahaja sahutan salam tidak berjawab malah juga menghidu bau busuk.
“Dia kemudiannya menghubungi pihak polis bagi meminta bantuan untuk memasuki rumah tersebut,” katanya ketika dihubungi Kosmo! di sini hari ini.
Hanyan berkata, pemeriksaan di dalam bilik tidur utama kemudiannya menemui mayat bekas kapten berkenaan.

Beliau berkata, pihak polis percaya mayat mangsa yang memiliki beberapa bot nelayan itu telah meninggal dunia lebih daripada dua hari. – K! ONLINE


Verstappen julang kemenangan di Monaco
Oleh MUHAMMAD RIDUAN MOHD HANAFIAH

23 Mei 2021, 11:12 pm
MONACO – Pemandu Red Bull Racing, Max Verstappen melakukan kejutan apabila menjuarai saingan Grand Prix (GP) Monaco buat julung kalinya malam tadi.
Kemenangan kedua tersebut penting buat Verstappen untuk memberi tentangan terutama dalam perebutan gelaran dunia Formula Satu (F1) musim ini terutama kepada pemandu Mercedes, Lewis Hamilton yang telah meraih tiga kemenangan.
Hamilton yang menamatkan saingan di kedudukan ketujuh di Monaco sekali gus memberi peluang kepada Verstappen memimpin carta kedudukan dengan 105 mata buat pertama kali dalam kariernya dan meninggalkan Hamilton dengan perbezaan empat mata.
“Sangat istimewa untuk menang di sini dan ini kali pertama saya menaiki podium di Monaco. Pada perlumbaan di sini, saya akui anda perlu fokus dan tidak boleh melakukan kesilapan. Perkara utama adalah taktikal hentian pit untuk menukar tayar.
“Bila saya lihat pasukan lain mula menukar tayar lebih awal ia memudahkan saya untuk menguasai perlumbaan ini. Terima kasih kepada pasukan yang bekerja keras sepanjang minggu ini,” kata Verstappen.
Pada saingan tersebut, pemandu Ferrari, Charles Leclerc yang sepatutnya berpeluang untuk menjuarai kemenangan di laman sendiri selepas memulakan saingan di petak pertama bagaimanapun pulang hampa apabila jenteranya berdepan kerosakan dan tidak bersaing dalam perlumbaan tersebut.

Keadaan itu memberi peluang kepada Verstappen untuk memulakan saingan di baris hadapan sekali gus menjuarai kemenangan keduanya pada musim ini.
Meskipun Ferrari kecewa dengan masalah itu namun pasukan Itali itu boleh tersenyum apabila Carlos Sainz menghadiahkan podium pertama mereka selepas mengakhiri saingan di kedudukan kedua.
Sementara itu, pemandu pasukan McLaren, Lando Norris dilihat semakin berbisa apabila meraih podium setelah menamatkan perlumbaan di tempat ketiga. – K!ONLINE


Maldives tangguh import barang,putuskan hubungan dengan Israel
Oleh KOSMO!

23 Mei 2021, 7:44 pm
MALE – Presiden Maldives, Ibrahim Mohamed Solih mengumumkan pemutusan segala bentuk hubungan dengan Israel sebagai tanda solidariti terhadap rakyat Palestin, lapor portal edition.mv.com, baru-baru ini.
Menerusi satu ciapan Twitter, Ibrahim berkata rakyat Maldives berdiri teguh di samping penduduk Palestin dan turut menggunakan tanda pagar #FreePalestine.
Jurucakap Presiden, Mohamed Mabrook Azeez memetik ciapan dari akaun rasmi Twitter Presiden memberitahu pendirian dan prinsip Maldives tentang Israel adalah jelas.
“Kami menentang ketidakadilan Israel dan berpegang pada solidariti dengan perjuangan rakyat Palestin untuk mendapatkan hak mereka yang dinafikan dari negara sendiri,” kata Mohamed.
Mohamed juga mengumumkan bahawa Maldives menangguhkan semua industri import produk yang berasal dari Israel.
Untuk makluman, aktiviti import produk Israel telah dilarang di Maldives sejak tahun 2014.

Hanya produk perubatan khas sahaja yang boleh diimport dan ia memerlukan keizinan khas kerajaan. – Agensi


Polis siasat isu Nilai 3
Oleh NOR SHAFAWATI YUP

23 Mei 2021, 10:28 pm
Pihak polis menegaskan bahawa Nilai 3 merupakan kawasan dalam pentadbiran Ibu Pejabat Polis Daerah Nilai, Negeri Sembilan dan bukannya terletak dalam negeri Selangor.
Hari ini tular di media sosial apabila netizen mendakwa kononnya Nilai 3 berada di bawah negeri Selangor dan bukan di bawah pentadbiran Negeri Sembilan sebagai ‘bahan sindiran’ untuk mempersoalkan tindakan selebriti Noor Neelofa Mohd. Noor yang merentas daerah ke Nilai 3 pada 2 Mei lalu tetapi tidak dikenakan tindakan.
Ketua Polis Daerah Nilai, Superintendan Mohd. Fazley Ab. Rahman berkata, sehubungan itu polis telah memulakan satu siasatan berhubung kenyataan yang dimuat naik oleh pemilik akaun Facebook N9 Radar yang boleh menyebabkan kegentaran awam dan menimbulkan kekeliruan kepada orang awam.
“Pihak polis menegaskan bahawa Nilai 3 merupakan kawasan dalam pentadbiran Ibu Pejabat Polis Daerah Nilai, Negeri Sembilan dan bukannya terletak dalam negeri Selangor.
“Pemilik akaun Facebook N9 Radar dikehendaki hadir ke Ibu Pejabat Polis Daerah Nilai untuk memberi keterangan (berhubung kenyataan dalam Facebooknya),” katanya dalam kenyataan di sini hari ini.
Pemilik akaun Facebook N9 Radar itu didapati membuat hantaran yang memaparkan satu gambar dengan mesej ‘Nilai 3 terletak di negeri Selangor Darul Ehsan’.

Jelas Mohd. Fazley, siasatan terhadap kenyataan diklasifikasikan di bawah Seksyen 505(b) Kanun Keseksaan kerana kenyataan yang menyebabkan kegentaran awam dan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkajan perkhidmatan.-K!ONLINE


Kerajaan tak cadang laksanakan perintah berkurung
Oleh LUQMAN RIDHWAN MOHAMED NOR

23 Mei 2021, 9:36 pm
PETALING JAYA – Kerajaan tidak bercadang untuk melaksanakan perintah berkurung seperti yang dikuatkuasakan ketika Perintah Kawalan Pergerakan (PKP) 1.0 kerana ia memberi kesan negatif kepada kehidupan rakyat.
Perdana Menteri, Tan Sri Muhyiddin Yassin berkata, masalah yang lebih besar akan berlaku sekiranya perintah berkurung dilaksanakan seperti ketidakupayaan kerajaan dan rakyat untuk memulihkan kehidupan.
Justeru, katanya, kerajaan perlu mencari suatu jalan bagi berhadapan situasi semasa, antaranya mengetatkan prosedur operasi standard (PKP) sedia ada.
“Susah tak rakyat? Susah. Bukan saya tak faham, saya rakyat biasa. Saya tak suka nak dikawal, saya nak bebas tapi tak boleh. Buat masa ini duduk sahaja di rumah supaya selamat.
“Yang kedua cari satu jalan keluar. Vaksin. Maknanya boleh (dilaksanakan perintah berkurung) tapi kesannya. Jadi kita kena cari langkah yang bijaksana supaya negara kita tak berhadapan ancaman sebegitu besar sehingga tak boleh bangkit semula selepas daripada ini,” katanya.
Beliau berkata demikian pada slot Bicara Khas bersama YAB Perdana Menteri di Radio Televisyen Malaysia (RTM) hari ini. – K! ONLINE


69 saman pelbagai kesalahan dikeluarkan polis Sepang
Oleh NUR SHARIEZA ISMAIL

23 Mei 2021, 8:32 pm
SEPANG – Sebanyak 69 saman atas pelbagai kesalahan trafik dikeluarkan Bahagian Siasatan dan Penguatkuasaan Trafik (BSPT), Ibu Pejabat Polis Daerah (IPD) Sepang dalam Operasi Motosikal dan Ops Kesalahan Utama di tiga lokasi sekitar Sepang di sini, hari ini.
Sebanyak 264 kenderaan diperiksa dalam operasi yang bermula dari pukul 7.30 pagi sehingga 12.30 tengah hari di Jalan Sierra, Kajang; Jalan Jenderam,Dengkil dan Jalan Pekan Bandar Baru Salak Tinggi (BBST) itu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, dalam operasi itu juga, seramai 280 individu telah diperiksa.
“Daripada pemeriksaan yang dibuat, polis telah menyita sebuah motosikal kerana melakukan kesalahan di bawah Seksyen 64 Akta Pengangkutan Jalan (APJ) 1987,” katanya dalam satu kenyataan di sini hari ini.
Wan Kamarul Azran berkata, mana-mana pemilik motosikal atau kereta yang telah membuat pengubahsuaian ekzos dinasihatkan agar memasang semula ekzos asal sebelum tindakan tegas diambil.
“Polis akan terus menjalankan operasi secara berterusan bagi memberi kesedaran kepada pemilik kenderaan yang telah mengubah suai ekzos hingga mengeluarkan bunyi bising dan menimbulkan rasa tidak selesa kepada masyarakat awam,” katanya.

Jika didapati bersalah, denda dikenakan tidak melebihi RM2,000 atau penjara tidak melebihi enam bulan di bawah Kaedah 103 iaitu di bawah kaedah- kaedah kenderaan bermotor (Pembinaan dan pengguna) 1959 LN 170/1959.
Operasi berkenaan diketuai Ketua Bahagian Siasatan dan Penguatkuasaan Trafik, Asisten Superintendan, Rudy Syahrizal Elham.-K!ONLINE


8 maut kereta kabel jatuh tengah hutan
Oleh KOSMO!

23 Mei 2021, 8:56 pm
STRESA, ITALI – Sekurang-kurangnya lapan orang maut selepas sebuah kereta kabel di sebuah lokasi pelancongan popular di Itali terjatuh yang disebabkan oleh kegagalan talinya untuk berfungsi, lapor akhbar tempatan, Corriere della Sera hari ini.
Kereta kabel yang menghubungkan Tasik Maggiore di Stresa dan Gunung Mottarone itu terjatuh berhampiran sebatang tiang, berhampiran puncak gunung.
Difahamkan, terdapat 11 orang mangsa yang berada di dalam kereta kabel tersebut yang mempunyai kapasiti keseluruhan sebanyak 40 orang.
Buat masa ini, pasukan bomba dan penyelamat gunung sedang giat menjalankan operasi mencari dan menyelamat mangsa di lokasi kejadian.
Bagaimanapun, operasi tersebut berdepan kesukaran kerana kereta kabel itu terjatuh ke kawasan hutan yang sukar diakses.
Lokasi pelancongan tersebut menawarkan titik panorama menakjubkan pada ketinggian 1,500 meter di atas paras laut dan menjadi tumpuan pelancong ketika musim panas dan sejuk. – Agensi


Kerajaan tak pilih kasih kenakan tindakan
Oleh LUQMAN RIDHWAN MOHAMED NOR

23 Mei 2021, 10:46 pm
PETALING JAYA – Perdana Menteri, Tan Sri Muhyiddin Yassin menafikan kerajaan mengamalkan dasar pilih kasih atau double standard terhadap individu tertentu yang berhadapan tindakan undang-undang akibat melanggar prosedur operasi standard (SOP) Perintah Kawalan Pergerakan (PKP).
Beliau berkata, tidak kira sama ada menteri atau perdana menteri, jika mereka dibuktikan melanggar undang-undang, maka hukuman, kompaun, pendakwaan dan sebagainya akan dilaksanakan.
Bagaimanapun, katanya, terdapat kekangan bagi kerajaan untuk melakukan pemantauan terhadap kepatuhan SOP oleh rakyat ekoran jumlah penguat kuasa yang terhad.
“Rakyat Malaysia ni, ada 30 juta orang, semua terikat dengan SOP. Takkan 100,000 penguat kuasa nak jaga 30 juta ini? Tak mungkin boleh.
“Sebab itu ‘self lockdown’ itu penting supaya taklah kita berdepan dengan hukuman,” katanya pada slot Bicara Khas bersama YAB Perdana Menteri di Radio Televisyen Malaysia (RTM) hari ini.
Pada masa sama, Muhyiddin berkata, kadar hukuman yang berbeza-beza dikenakan kepada pihak didapati bersalah melanggar SOP tertakluk kepada keberatan kes mereka serta kesalahan dilakukan.

“Saya tak nafi mungkin ada yang lihat berbeza-beza layanan, itu persepsi tetapi realitinya tak harus ada perbezaan,” katanya. – K! ONLINE


Bot nelayan ditahan tangkap ikan di zon larangan
Oleh EDDY AQMAL MOHAMED HAMIDI dan SHAMSUL KAMAL AMARUDIN

23 Mei 2021, 7:00 pm
LUMUT – Agensi Penguatkuasaan Maritim Malaysia (Maritim) Perak menahan sebuah bot nelayan tempatan kerana melanggar syarat sah lesen iaitu menggunakan pukat tunda di kedudukan lebih kurang 5.45 batu nautika barat laut Sungai Belukang di perairan Bagan Datuk, lewat petang semalam.
Menurut Pengarah Maritim Perak, Kepten Maritim Shahrizan Raman, tangkapan itu dilakukan hasil daripada maklumat awam yang memaklumkan sebuah bot Kelas B1 menangkap ikan di zon larangan di perairan tersebut.
“Sebaik menerima maklumat, kami terus mengatur gerak bot Maritim yang sedang melaksanakan Ops Benteng dan Ops Pintas ke lokasi aduan dan telah berjaya memintas bot tersebut pada pukul 6.44 petang,” katanya dalam satu kenyataan di sini hari ini.
Menurut beliau, pemeriksaan mendapati bot itu dikendalikan oleh dua kru termasuk tekong warga negara tempatan berumur lingkungan 46 hingga 54 tahun.
Jelas Shahrizan, ketika ditahan, bot tersebut disyaki sedang melakukan kesalahan di bawah Akta Perikanan 1985 iaitu menangkap ikan kurang daripada lapan batu nautika di perairan berkenaan.
“Bot, kru serta tekong telah ditahan manakala 30 kilogram ikan campur dan pukat tunda telah dirampas.

“Semua tangkapan dibawa ke Pusat Tahanan Vessel (PTV) Kampung Bharu l, Sitiawan, sekitar pukul 11.30 malam tadi untuk diserahkan kepada pegawai penyiasat Maritim Perak bagi tindakan lanjut,” katanya.
Shahrizan berkata, Maritim Perak berterima kasih di atas maklumat yang disalurkan oleh masyarakat setempat bagi mencegah aktiviti salah laku jenayah di laut bagi kesejahteraan bersama.-K!ONLINE


Nasi di Kedah lebih sedap, alasan lalu lorong tikus
Oleh MOHD SYALMIZI HAMID

23 Mei 2021, 6:56 pm
SEBERANG PERAI – Seramai 17 individu ditahan polis di sempadan Kedah-Pulau Pinang semasa operasi yang dijalankan polis Daerah Seberang Perai Utara (SPU) di tiga laluan lorong tikus di Kampung Selamat, Tasek Gelugor di sini hari ini.
Ketua Polis Daerah SPU, Asisten Komisioner Noorzainy Mohd. Noor berkata, pihaknya mengesan individu terbabit melakukan kesalahan itu semasa pemeriksaan kira-kira sejam yang bermula pukul 4 petang.
Beliau berkata, pihaknya mengesan tiga jalan tersebut iaitu dua laluan semak di sempadan Kampung Selamat-Padang Serai dan di satu jalan utama.
“Pada operasi ini seramai 15 orang didapati merentas negeri di laluan jalan tanah (semak) ini kerana tiada permit kebenaran rentas negeri, manakala dua lagi ditahan di satu lagi laluan.
“Selain itu, kita turut mengesan individu yang menggunakan surat kebenaran rentas negeri yang tidak mengikut format (yang dikeluarkan) Polis Diraja Malaysia (PDRM) dan kita akan siasat,” katanya kepada pemberita ketika melakukan tinjauan operasi itu hari ini.
Sementara itu, Noorzainy berkata, kebanyakan daripada mereka memberi alasan merentas negeri menggunakan laluan itu kerana mahu membeli barangan tanpa surat kebenaran.

“Ada yang dari Pulau Pinang mahu membeli nasi di Kedah kerana alasannya lebih sedap, padahal di Pulau Pinang (Tasek Gelugor) ada banyak kedai makan.
“Kita juga tidak boleh menerima alasan mahu membeli barangan keperluan sedangkan banyak kedai di Tasek Gelugor dan juga di Padang Serai (Kedah),” katanya lagi.
Beliau berkata, kesemua mereka yang ditahan dibawa ke Balai Polis Tasek Gelugor di sini bagi siasatan lanjut. – K! ONLINE


Noor Hisham kongsi panduan pakai pelitup muka berganda
Oleh SITI A'ISYAH SUKAIMI

23 Mei 2021, 7:12 pm
PUTRAJAYA – Berikutan galakan pemakaian pelitup muka berganda yang dinyatakan oleh Ketua Pengarah Kesihatan, Tan Sri Dr. Noor Hisham semalam, hari ini beliau berkongsi di laman webnya mengenai panduan pemakaian tersebut kepada orang ramai.
Ia susulan ramai yang bertanya mengenai amalan memakai pelitup muka berkenaan manakala panduan ringkas yang tersebut adalah daripada Pusat Kawalan dan Pencegahan Penyakit (CDC) Amerika Syarikat (AS).
Panduan ringkas tersebut menyatakan, pihak CDC dan pakar penyakit berjangkit terkemuka AS, Dr. Anthony Fauci telah menjalankan validasi ke atas pemakaian pelitup muka berganda dan didapati membantu menapis lebih banyak partikel berbanding satu pelitup muka kain.
“Terdapat dua kaedah telah dikaji bagi meningkatkan keberkesanan penggunaan pelitup muka.
“Kajian CDC menunjukkan pemakaian pelitup muka berganda (pelitup muka kain di atas pelitup muka perubatan) dapat mengurangkan risiko pemakai kepada pendedahan virus Covid-19,” menurut maklumat tersebut.
Dalam pada itu, kaedah pertama ialah dengan mengikat gelung telinga ke tepian pelitup muka dan selitkan lipatan sisi pelitup muka bagi mengurangkan jurang dengan muka.

Bagi kaedah kedua pula ialah pemakaian pelitup muka berganda iaitu pelitup muka kain di atas pelitup muka perubatan dan ia sememangnya akan menjadikan pernafasan sedikit sukar.
“Namun secara umumnya penggunaan pelitup muka perubatan (3-ply surgical mask) dengan pelitup muka kain dapat digunakan dengan baik oleh kebanyakan pengguna dan ia tidak mengurangkan pembekalan oksigen kepada pemakai,” jelas panduan ringkas itu.
Berdasarkan perbandingan peratus keberkesanan pelitup muka, pelitup muka berganda didapati memberi perlindungan 85.4 peratus manakala, pemakaian satu pelitup muka dengan mengikat gelung telinga memberi perlindungan sebanyak 77 peratus.
Bagi pemakaian satu pelitup muka perubatan tanpa mengikat gelung telinga, ia memberi perlindungan kepada pemakai sebanyak 56.1 peratus dan pemakaian satu pelitup muka kain memberi perlindungan 51.4 peratus.
Justeru, kaedah pemakaian pelitup muka berganda yang betul ialah menggunakan pelitup muka perubatan dengan pelitup muka kain.
“Elak mengenakan dua pelitup muka perubatan atau dua pelitup muka kain sebagai pelitup muka berganda. Manakala pelitup muka N95 sepatutnya digunakan satu sahaja dan tidak dipasangkan dengan pelitup muka lain.
“Pelitup muka N95 adalah piawaian tertinggi bagi jenis pelitup muka dan ia boleh melitup permukaan muka dan menapis sehingga 95 peratus partikel (sekiranya dikenakan dengan betul). Oleh itu, tiada keperluan untuk mengenakan pelitup muka berganda,” menurut panduan tersebut.
Panduan ringkas berhubung pemakaian pelitup muka berganda itu dimuat naik di laman web https://kpkesihatan.com/ dan turut dikongsikan oleh Noor Hisham pada Facebook beliau hari ini.
Semalam Kosmo! Online melaporkan, pemakaian dua pelitup muka adalah digalakkan kerana kemampuannya untuk menapis sebanyak 95 peratus virus sekali gus bagi melindungi diri daripada dijangkiti Covid-19.
Noor Hisham Abdullah dipetik berkata, pemakaian dua pelitup muka itu juga digalakkan di tempat awam yang berisiko tinggi seperti hospital. -K! ONLINE


12 nelayan Vietnam ditahan ceroboh perairan negara
Oleh TOREK SULONG

23 Mei 2021, 6:24 pm
PASIR PUTEH – Agensi Penguatkuasaan Maritim Malaysia (Maritim Malaysia) Kelantan menahan 12 orang nelayan asing warga Vietnam dan dua buah bot yang digunakan untuk memukat ikan secara tunda ganding di perairan negara kelmarin.
Kedua-dua bot yang menceroboh dan merompak hasil laut negara itu dikesan oleh Kapal Maritim (KM) Amanah pada pukul 5 petang ketika menjalankan Ops Kuda Laut di sekitar perairan negeri ini.
Pengarah Maritim Malaysia Kelantan, Kepten Maritim Muhd. Nur Syam Asmawie berkata, kedua-dua bot memotong tali pukat ganding dan berpecah untuk meloloskan diri ke arah sempadan laut negara mereka selepas menyedari kehadiran pihak berkuasa.
Menurutnya, 10 nelayan termasuk tekong di dalam bot pertama ditahan pada pukul 5.40 petang manakala bot kedua yang dikemudi seorang tekong dan seorang nelayan kira-kira 25 minit kemudian.
“Mereka yang berusia 22 hingga 53 tahun bersama bot terbabit telah dibawa ke jeti Maritim Malaysia Kelantan di sini pada pukul 4 petang semalam.
“Pemeriksaan mendapati, mereka membawa pelbagai jenis ikan termasuk ikan baja seberat 1.3 tan dan bekalan minyak diesel dianggarkan sebanyak 7,300 liter,” katanya dalam satu kenyataan hari ini.

Menurut Muhd. Nur Syam Asmawie, alat perhubungan radio, alat penjejak sistem kedudukan global (GPS), pukat dan tali yang digunakan oleh mereka turut dirampas.
Katanya, nilai keseluruhan rampasan termasuk bot dianggarkan bernilai RM1.2 juta.
“Hasil pemeriksaan lanjut mendapati, kedua-dua bot tidak memiliki permit untuk menangkap ikan di bawah Akta Perikanan 1985.
“Kes disiasat mengikut Seksyen 15(1)(a) Akta Perikanan 1985 kerana menangkap ikan tanpa kebenaran Ketua Pengarah Jabatan Perikanan Malaysia,” katanya.-K!ONLINE


Dua MB bergurau jual beli Nilai 3
Oleh MOHD YUNUS YAKKUB

23 Mei 2021, 6:13 pm
SHAH ALAM – Perbincangan kedudukan Nilai 3 yang hangat diperkatakan susulan pasangan selebriti sensasi Neelofa dan Haris Ismail tidak didakwa atas kesalahan rentas negeri turut menarik perhatian Menteri Besar (MB) Selangor dan Negeri Sembilan.
Malah kedua-dua MB itu secara berseloroh seperti ingin menjual beli kawasan tersebut.
Ini berdasarkan ciapan MB Selangor, Datuk Seri Amirudin Shari terlebih dahulu yang menceritakan sejarah Nilai 3 sebelum diserahkan kepada Negeri Sembilan.
“Melihat ejekan- ejekan yg melintas di garis masa tentang Nilai 3 dalam wilayah Selangor, telah memutar ingatan saya tentang Lukut yang pernah dalam jajahan pentadbiran Selangor sebelum diserah ke pemerintahan Sungai Ujong Negeri Sembilan dalam satu perjanjian pada tahun 1880,” ciapnya.
Sungai Ujong kini merupakan Seremban yang merupakan ibu negeri bagi Negeri Sembilan.
Ciapan tersebut menarik perhatian MB Negeri Sembilan, Datuk Seri Aminuddin Harun yang berseloroh seperti ingin menjual Nilai 3.

“Berapa harga hendak beli Nilai 3 ya ?, he he he,” ciapnya.
Tangkap layar ciapan dua MB berhubung Nilai 3.
Amirudin kemudiannya membalas dengan “Hahahahaha kena bincangan dengan jurunilai,” jelasnya.
Tidak berakhir di situ, Aminuddin pula membalasnya berserta emoji ketawa.
“Kejap saya ukur Nilai 3 dulu?, ” katanya.
Ciapan-ciapan itu turut menarik perhatian pengguna Twitter lain iaitu Adam Imran yang meminta agar tidak menjual nilai 3.
“Saya gurau sahaja, haha,” jelas Aminuddin.
Terdahulu, Pejabat Peguam Negara membuat keputusan tidak mengenakan tuduhan rentas negeri terhadap pasangan suami isteri itu selepas video pasangan itu sedang membeli karpet di Nilai 3 tular.
Menurut Ketua Polis Daerah Nilai, Superintendan Mohd. Fazley Ab. Rahman, keputusan itu dibuat berdasarkan kajian dan keterangan yang diperoleh berhubung kes berkenaan. – K! ONLINE


Lima penunggang motosikal pamer aksi ‘Superman’ ditahan
23 Mei 2021, 6:45 pm
PETALING JAYA – Perbuatan lima lelaki menunggang motosikal dengan aksi berbahaya ala ‘Superman’ di Lebuh Raya Bertingkat Ampang-Kuala Lumpur (AKLEH) mengundang padah apabila diberkas, awal pagi tadi.
Lima individu yang berusia antara 17 hingga 27 tahun itu ditahan pasukan polis dari Jabatan Siasatan dan Penguatkuasaan Trafik (JSPT) Kuala Lumpur menerusi Ops Samseng Jalanan bermula pukul 1 hingga 3 pagi.
Ketua JSPT Kuala Lumpur, Asisten Komisioner Zulkefly Yahya berkata, tangkapan itu dilakukan hasil daripada pemantauan Unit Risikan
Operasi, JSPT Kuala Lumpur yang diketuai Asisten Superintendan Ahmad Fuad Mahmod.
“Berdasarkan pemerhatian, kesemua penunggang motosikal itu didapati menunggang motosikal secara melulu dan merbahaya termasuk mempamerkan aksi ala ‘Superman’.
“Pasukan telah menahan dan menangkap kesemua individu tersebut mengikut Seksyen 42 Akta Pengangkutan Jalan (APJ) 1987 kerana memandu secara melulu dan merbahaya,” ujarnya dalam kenyataan hari ini.
Jelas beliau, operasi sedemikian akan diteruskan dari masa ke semasa dan mengalu-alukan maklumat daripada orang awam bagi membanteras sepenuhnya kegiatan samseng jalanan.

Orang ramai yang mempunyai sebarang pertanyaan atau mempunyai maklumat boleh hubungi Balai Polis Trafik Jalan Tun H. S. Lee di talian 03-20719999 atau Hotline Polis Kuala Lumpur di talian 03-2115 9999 atau mana- mana balai polis berhampiran. -K! ONLINE


‘Simpan’ kubur di dapur
Oleh KOSMO!

23 Mei 2021, 6:30 pm
JAKARTA – Seorang pengguna TikTok menarik perhatian netizen apabila memuat naik rakaman video dapur rumahnya yang dibina sekitar sebuah kubur lama, lapor Suara.com, semalam.
Pemilik akaun TikTok bernama Annisa itu memberitahu tapak kubur yang mempunyai batu nisan itu sudah lama wujud di rumahnya dan tidak pernah dialihkan.
“Memasak di tepi kubur, satu kebiasaan buat keluarga saya.
“Jangan salah sangka, keluarga saya tidak ‘mengganggu’ kubur itu. Kami hanya menggunakan dapur untuk memasak sahaja,” tulis wanita itu.
Rakaman video itu diulang tonton oleh pengguna media sosial lebih 2.5 juta kali dan dibanjiri pelbagai komen yang rata-rata meluahkan rasa seram.
“Kalau begini dapurnya, saya tidak berani bangun tengah malam dan masak IndoMie,” tulis seorang pengguna media sosial.

“Kenapa tidak diasingkan kubur itu atau sekurang-kurangnya ditutupi dengan kain,” komen seorang lagi. – Agensi


644 ditahan ingkar SOP PKP
Oleh LUQMAN RIDHWAN MOHAMED NOR

23 Mei 2021, 7:05 pm
PETALING JAYA – Gara-gara ingkar prosedur operasi standard (SOP) Perintah Kawalan Pergerakan (PKP), 644 individu ditahan Polis Diraja Malaysia (PDRM) yang mengetuai Task Force Operasi Pematuhan semalam.
Menteri Kanan (Keselamatan), Datuk Seri Ismail Sabri Yaakob berkata, seramai 614 individu dikompaun manakala 30 lagi direman.
“Antara kesalahan direkodkan ialah gagal merekod butiran diri atau daftar masuk premis (218), tidak memakai pelitup muka (126) dan tiada penjarakan fizikal (103).
“Turut dilakukan ialah tidak patuh arahan kawalan pergerakan (102), rentas negeri atau daerah tanpa kebenaran (5) dan lain-lain (90),” katanya dalam satu kenyataan hari ini.
Sementara itu, Ismail Sabri berkata, seramai 39 pendatang asing tanpa izin (PATI) telah ditangkap manakala tiga buah kenderaan darat dirampas menerusi Ops Benteng semalam.
“Sebanyak 169 buah bot atau kapal turut dikesan di perairan negara melalui tujuh aktiviti penglihatan,” katanya.

Tambahnya, sebanyak 482 sekatan jalan raya telah dilaksanakan semalam oleh PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain. – K! ONLINE


Perak salur RM2.38 juta bantu rakyat terkesan PKPD
Oleh ZAKI SALLEH

23 Mei 2021, 6:38 pm
IPOH – Kerajaan negeri Perak memperuntukkan sebanyak RM2.38 juta untuk disalurkan bagi membantu rakyat khususnya golongan B40 yang terkesan berikutan pelaksanaan Perintah Kawalan Pergerakan Diperketat (PKPD) di empat buah mukim di negeri ini.
Sebanyak RM1.2 juta akan disalurkan kepada empat Pejabat Daerah dan Tanah (PDT) yang terlibat dalam pelaksanaan PKPD iaitu RM400,000 untuk Kinta dan Larut Matang dan Selama manakala RM200,000 untuk Hulu Perak dan Muallim.
Menteri Besar, Datuk Saarani Mohamad berkata, peruntukan sebanyak RM20,000 pula disalurkan kepada kesemua 59 pejabat pusat khidmat Ahli Dewan Undangan Negeri (ADUN) melibatkan peruntukan kira-kira RM1.18 juta.
Menurut beliau, peruntukan tersebut bagi memudahkan setiap wakil rakyat menjalankan pengurusan menangani Covid-19 di kawasan Dewan Undangan Negeri (DUN) masing-masing.
“Bagi pihak PDT pula, mereka perlu memberi keutamaan bagi menyalurkan bantuan kotak makanan kepada penduduk golongan miskin dan B40 yang terkesan terutama mereka yang terputus mata pencarian ekoran pelaksanaan PKPD.
“Kita mahu pihak PDT mengenal pasti perkara ini agar tiada rakyat yang keciciran daripada dibantu manakala nilai barang-barang dan cara agihan ditentukan oleh PDT masing-masing,” katanya dalam satu kenyataan di sini hari ini.

Tegas Saarani, walaupun prosedur operasi standard (SOP) PKPD kali ini lebih longgar, namun semua PDT serta agensi berkaitan perlu membuat pemantauan bagi memastikan rakyat yang terjejas dapat dibantu.
PDT terlibat juga dibenarkan menggunakan peruntukan tersebut bagi keperluan lain berkaitan pengurusan Covid-19 termasuk membeli ubat-ubatan sekiranya terdapat lebihan.-K!ONLINE


Stadium Sultan Ibrahim bakal ada kolam renang
Oleh MOHAMAD FAIZAL HASHIM

23 Mei 2021, 6:19 pm
\JOHOR BAHRU – Kelab Bola Sepak Johor Darul Ta’zim (JDT) tidak pernah ketandusan idea memberikan yang terbaik buat penyokong kelab bagi menyaksikan perlawanan di Stadium Sultan Ibrahim, Iskandar Puteri.
Tidak lama lagi ahli kelab JDT berpeluang menyaksikan perlawanan membabitkan skuad Harimau Selatan di stadium tersohor itu sambil berenang di kolam renang yang akan dibina.
Pembinaan kolam renang dan lounge di stadium berkenaan dimaklumkan di Facebook rasmi kelab, Johor Southern Tigers hari ini.
“Kelab Bola Sepak Johor Darul Ta’zim (JDT) akan menaiktaraf Stadium Sultan Ibrahim dengan menyediakan kolam renang dan ‘lounge’ untuk ahli kelab tidak lama lagi.
“Tunku Mahkota Johor, Tunku Ismail Sultan Ibrahim dan pihak pengurusan JDT sentiasa mencari pelbagai cara untuk memastikan pengalaman terbaik dinikmati di Stadium Sultan Ibrahim.
“Maklumat lanjut mengenai keahlian kelab akan diberitahu dalam jangka masa terdekat. Luaskan Kuasamu Johor,” menurut kenyataan yang disiarkan hari ini.

Dalam perkembangan lain, Facebook rasmi kelab terbabit turut memaklumkan bahawa pembinaan pusat latihan JDT baharu kini dalam proses mengikut jadual.
Kenyataan itu turut memberi bayangan bahawa pusat latihan baharu yang terletak bertentangan Stadium Sultan Ibrahim serba canggih terbabit dijangka bertaraf dunia dan lengkap dengan pelbagai jenis padang.
“Kawasan untuk pusat latihan JDT yang baharu di Iskandar Puteri sedang dibersihkan menjelang pembinaannya.
“Pusat latihan baharu itu dilengkapi dengan pelbagai jenis padang termasuk padang tiruan dan ‘indoor’, stadium mini, asrama belia, gimnasium, pejabat-pejabat, pusat medikal, kolam renang, auditorium dan banyak lagi,” katanya.-K! ONLINE


Tiga peniaga dikompaun RM50,000 hanya perlu bayar RM2,000
Oleh MUHAMMAD AYMAN GHAFFA

23 Mei 2021, 5:13 pm
KOTA BHARU – Tiga peniaga di sini yang dikompaun sebanyak RM50,000 selepas melanggar prosedur operasi standard (SOP) dengan berniaga melebihi masa ketika Perintah Kawalan Pergerakan (PKP) bulan lalu hanya perlu membayar kompaun sebanyak RM2,000.
Tiga peniaga itu adalah peniaga burger, Wan Mohd. Faisal Wan Kadir, 38, dari Kampung Rambutan Rendang, peniaga colek, Mohd. Azizi Mohd. Nor, 42 dari Kampung Chekok Tengah dan dan peniaga kedai runcit di Jalan Chempaka, Mansah Marjurin, 47.
Pengarah Jabatan Kesihatan Negeri Kelantan (JKNK), Datuk Dr. Zaini Hussin, berkata, Unit Inspektorat dan Perundangan Negeri, JKNK menerima semula kes tersebut dan nilai kompaun sebanyak RM2,000 ditetapkan kepada mereka.
Katanya, berdasarkan siasatan, kompaun peniaga burger dikekalkan sebanyak RM2,000 mengikut garis panduan dan tidak boleh dikurangkan kerana lelaki itu melakukan kesalahan kali kedua.
“Bagi peniaga colek dan kedai runcit, kompaun sebanyak RM2,000 turut dikenakan terhadap mereka. Jika mereka membayar dalam tempoh tujuh hari, kedua-dua peniaga itu akan menerima pengurangan kompaun sebanyak 50 peratus .
“Selain itu, jika mereka terdiri daripada golongan B40, kedua-dua peniaga akan menerima 50 peratus lagi pengurangan. Berdasarkan pengurangan dan kelayakan, mereka hanya perlu membayar kompaun sebanyak RM500 sahaja,” katanya ketika dihubungi Kosmo! hari ini.

Akhbar Kosmo! sebelum ini melaporkan, tiga peniaga berkenaan dikenakan kompaun RM50,000 kerana beroperasi lebih masa ketika tempoh PKP kira-kira pukul 11 malam pada 25 April lalu.
Sementara itu, Mohd. Azizi ketika dihubungi Kosmo! berkata, dia akan membayar kompaun sebanyak RM500 yang ditetapkan kepada dengan segera.
Katanya, selain itu, dia amat bersyukur kerana kompaun sebanyak RM 50,000 dapat dikurangkan kepada jumlah yang rendah.-K!ONLINE


‘Hujan elektrik’ di Rusia
Oleh KOSMO!

23 Mei 2021, 6:00 pm
MOSCOW – Orang awam yang melalui sebatang jalan di Saint Petersburg, Rusia terkejut apabila tiba-tiba ‘hujan elektrik’ turun selepas kilat menyambar wayar elektrik di kota raya itu, lapor akhbar The Sun kelmarin.
Kejadian tersebut berlaku pada Rabu lalu dan dirakam oleh sistem televisyen tertutup (CCTV) di lokasi tersebut.
Menerusi rakaman itu, silauan cahaya kelihatan menerangi beberapa orang awam yang berjalan di sebuah persimpangan di kota metropolitan tersebut.
Guruh yang kuat menyusul tidak lama kemudian.
Percikan hujan elektrik kemudian dilihat di jalan itu lantas menyebabkan orang awam berhenti kerana terkejut.
Satu lagi video yang dirakam dari jarak jauh menunjukkan letupan besar berlaku semasa kejadian.

Seorang saksi berkata, kejadian itu amat menakutkan.
“Saya tidak pernah melihat sesuatu seperti itu sebelum ini,” katanya.
 Tiada kecederaan dilaporkan akibat insiden itu. -Agensi


PPV khas untuk OKU penglihatan dibuka
Oleh NUR HUDA MUSA

23 Mei 2021, 5:18 pm
PETALING JAYA – Kementerian Sains, Teknologi dan Inovasi (MOSTI) dan Kementerian Kesihatan (KKM) mengumumkan kerjasama dengan Persatu Bagi Orang Buta Malaysia (MAB) untuk menjadikan Kompleks MAB sebagai Pusat Pemberian Vaksin.
Menurut makluman di laman Twitter @JKJAVMY berkata, pusat itu akan menyediakan perkhidmatan untuk golongan orang kurang upaya (OKU) penglihatan di Lembah Klang.
“Kerjasama ini akan memberikan kemudahan dan pengalaman Pusat Pemberian Vaksin (PPV) yang diperkemas khusus untuk OKU penglihatan.
“Pendaftaran kini dibuka sehingga pukul 3.30 petang 31 Mei 2021,” katanya.
Penerima vaksin boleh menghubungi MAB di talian 03-2272 677 dari pukul 9 pagi hingga 3.30 petang pada hari Isnin hingga Khamis dan 9 pagi hingga 12.30 tengah hari pada hari Jumaat. – K! ONLINE


Bah Sabah: 5,037 mangsa dipindahkan
Oleh IVAN AMIRUL

23 Mei 2021, 5:04 pm
BEAUFORT – Bilangan penduduk terjejas banjir di Sabah meningkat kepada 5,037 orang melibatkan 1,256 keluarga petang ini.
Setakat pukul 4 petang tadi, jumlah terbabit membabitkan 40 pusat pemindahan sementara (PPS) untuk daerah Tenom dan Beaufort.
Jurucakap Angkatan Pertahanan Awam (APM) Sabah berkata statistik berkenaan bertambah berbanding 4,832 orang mangsa daripada 1,326 keluarga setakat pukul 8 pagi tadi.
“Tenom terus menjadi daerah paling ramai mangsa banjir yang dipindahkan ke PPS ketika ini.
“Seramai 4,427 mangsa melibatkan 1,256 keluarga kini masih ditempatkan di 36 PPS seluruh daerah.
“Daerah Beaufort pula mencatatkan bilangan 610 orang penduduk dipindahkan ke empat PPS dengan jumlah keluarga sebanyak 156 (KIR),” katanya. -K! ONLINE


Lelaki selamba pakai ‘gelang pink’ ke kedai serbaneka
Oleh DIYANATUL ATIQAH ZAKARYA

23 Mei 2021, 5:38 pm
JASIN – Tindakan selamba seorang lelaki membeli barang sambil memakai ‘gelang pink’ di sebuah kedai serbaneka di Taman Kesang Indah, di sini membawa padah apabila sepasukan polis mencarinya sehingga ke rumah, hari ini.
Dalam kejadian kira-kira pukul 10.40 pagi, pekerja wanita kedai terbabit yang cemas sempat merakamkan gambar lelaki berusia 50-an berkenaan dan kereta dinaikinya sebelum membuat laporan polis.
Ketua Polis Daerah Jasin, Deputi Superintendan Mispani Hamdan berkata, laporan polis telah diterima daripada wanita berusia 35 tahun itu pada pukul 11.34 pagi.
“Bilik Gerakan Covid-19 Ibu Pejabat Polis Daerah (IPD) Jasin telah berhubung dengan pihak pegawai kesihatan daerah dan sepasukan pegawai penyiasat termasuk seorang pegawai polis telah mencari individu terbabit sehingga ke rumahnya.
“Siasatan sedang dilakukan untuk tindakan kompaun di bawah Seksyen 15(1) iaitu Ingkar Pemerhatian dan Pengawasan Kontak, Akta Pencegahan dan Pengawalan Penyakit Berjangkit 1988 (Akta 342),” katanya ketika dihubungi di sini, hari ini.
Mengulas lanjut, beliau berkata, pengadu mendakwa hanya menyedari lelaki terbabit memakai gelang merah jambu dipercayai gelang Perintah Pengawasan Dan Pemerhatian Dirumah (HSO) selepas dia selesai membeli barangan.

“Ketika lelaki terbabit ingin beredar dari premis, pengadu ternampak di pergelangan tangan kanannya ada memakai gelang bewarna merah jambu disyaki sedang menjalani kuarantin.
“Dia kemudian telah merakamkan gambar lelaki tersebut bersama kenderaannya untuk maklumat polis,” katanya.
Terdahulu, kejadian tersebut turut tular di laman sosial Facebook serta WhatsApp dan mendapat reaksi kecaman daripada warga netizen ekoran sikap mementingkan diri sendiri individu terbabit.-K!ONLINE


Pejalan kaki maut dirempuh trak pikap
Oleh ROSLIZA MOHAMED

23 Mei 2021, 5:54 pm
KOTA BHARU- Seorang pejalan kaki maut selepas dirempuh sebuah trak pikap dalam kejadian di hadapan bangunan Dewan Bahasa Dan Pustaka Wilayah Timur, Jalan Abdul Khadir Adabi di sini malam tadi.
Dalam kejadian pada pukul 11 malam itu, mangsa, Omar Mohd. Hussin, 34, mengalami kecederaan parah pada bahagian kepala sebelum disahkan meninggal dunia di lokasi kejadian.
Ketua Jabatan Siasatan Dan Penguatkuasaan Trafik (JSPT), Superintendan Mohd. Zamri Mohd. Rowi berkata, siasatan awal mendapati, sebuah trak pikap jenis Mitsubishi Triton dipandu seorang lelaki berusia 35 tahun sedang dalam perjalanan dari arah Berek 12 menghala ke Hospital Raja Perempuan Zainab II (HRPZ II) di sini.
Katanya, sewaktu tiba di lokasi kejadian, mangsa dipercayai secara tiba-tiba melintas bahagian kanan ke kiri Jalan Abdul Khadir Adabi.
“Bagaimanapun, pemandu kenderaan itu tidak sempat mengelak mangsa ekoran jarak yang terlalu dekat.
“Insiden itu menyebabkan mangsa terjatuh dan tidak sedarkan diri di lokasi kejadian,” katanya ketika dihubungi Kosmo! hari ini.

Menurut Mohd. Zamri, mangsa disahkan meninggal dunia di lokasi kejadian oleh kakitangan perubatan HRPZ II yang tiba di situ selepas kemalangan berlaku.
Katanya, mayat mangsa kemudian dibawa ke HRPZ II tersebut untuk bedah siasat.
Kes disiasat mengikut Seksyen 41(1) Akta Pengangkutan Jalan 1987.-K!ONLINE


Lelaki berbaju hitam samun kedai emas
23 Mei 2021, 5:23 pm
PETALING JAYA – Sebuah kedai emas di Seri Kembangan, Serdang kerugian kira-kira RM50,000 selepas disamun dua lelaki bermotosikal, semalam.
Difahamkan suspek yang memakai baju hitam menyerbu masuk kedai berkenaan sekitar pukul 2.14 petang.
Pemangku Ketua Polis Daerah Serdang, Superintendan Mohd. Rosdi Daud berkata, polis menerima laporan mengenai kejadian itu kira-kira pukul 2.31 petang.
“Suspek disyaki dua lelaki bertindak memecahkan cermin kedai emas dengan menggunakan objek yang tumpul bagi mendapatkan barang kemas.
“Sebaik memperoleh hasil samun, kedua-dua suspek melarikan diri menggunakan dua buah motosikal berasingan,” ujarnya dalam kenyataan hari ini.
Jelasnya, setakat ini pihak polis masih belum dapat mengenal pasti identiti kesemua suspek termasuk umurnya.

“Kita juga masih menyiasat anggaran sebenar jumlah kerugian barang kemas yang dilarikan,” ujarnya.
Katanya, kes berkenaan disiasat mengikut Seksyen 395 Kanun Keseksaan dan orang awam yang mempunyai sebarang maklumat mengenai kejadian itu diminta tampil ke mana-mana balai polis untuk membantu siasatan. – K! ONLINE


Lebih 10 juta sudah daftar vaksin
Oleh NUR HUDA MUSA

23 Mei 2021, 5:06 pm
PETALING JAYA – Pendaftaran vaksin di negara ini mencatatkan angka lebih 10 juta pendaftar setakat pukul 11.59 malam semalam.
Menurut info grafik yang dikongsi di laman Twitter Jawatankuasa Khas Jaminan Akses Bekalan Vaksin Covid-19, @JKJAVMY berkata, setakat semalam jumlah pendaftaran ialah 10,573,415.
Daripada jumlah tersebut, negeri Selangor mencatatkan pendaftaran tertinggi iaitu sebanyak 2,751,706 diikuti Johor (1,275,535) dan Sarawak (1,156,867).
Sementara itu, laporan harian pemberian dos vaksin mengikut negeri setakat semalam juga mencatatkan jumlah 2,342,500.
Daripada jumlah tersebut seramai 1,471,449 telah menerima dos pertama dan 871,051 lengkap menerima dos kedua.
Orang ramai boleh mendaftar menerima vaksin Covid-19 di aplikasi MySejahtera atau laman web rasmi vaksincovid.gov.my – K! ONLINE


Program khidmat negara ‘kuruskan’ lelaki obesiti
Oleh KOSMO!

23 Mei 2021, 5:30 pm
SINGAPURA – Seorang pelatih program khidmat negara di Singapura menjadi perhatian netizen selepas berkongsi kejayaannya menurunkan berat badan sebanyak 80 kilogram (kg) dalam tempoh sembilan bulan, lapor portal Mothership hari ini.
Remaja tersebut, Elly Zulkarnaen Jufri, dalam satu perkongsian di Facebook berkata, kursus latihan yang disifatkannya sebagai ‘satu perjalanan roller-coaster yang dahsyat’ itu berjaya mengubah dirinya berbanding ketika waktu permulaan kursus.
“Selepas menamatkan penggal vokasional pada Disember tahun lepas, saya berjanji kepada diri bahawa saya akan menjadi lelaki yang berbeza menjelang tamat Kursus Kadet Pakar (SCC).
“Hari ini, saya gembira kerana akhirnya berjumpa jalan benar untuk menjadi orang yang lebih sihat dengan kehilangan berat badan sebanyak 80kg,” tulisnya dalam hantarannya.
Elly Zulkarnaen menamatkan latihannya daripada SCC pada 17 Mei baru-baru ini.
Dia juga merupakan salah seorang pelatih yang menerima Anugerah Siswazah Kehormat, satu daripada pencapaian tertinggi yang diberikan dalam perkhidmatan tersebut.

SCC merupakan sebuah kursus selama 22 minggu yang mewajibkan pelatihnya untuk menjalani penggal asas, profesional serta senjata yang digabungkan. – AGENSI


Perlis kini berstatus zon merah
Oleh NUR NAZLINA NADZARI

23 Mei 2021, 5:42 pm
KANGAR – Perlis kini berstatus zon merah setelah mencatatkan peningkatan kes positif Covid-19 sejak kebelakangan ini.
Jabatan Kesihatan Negeri Perlis memaklumkan perkara itu menerusi satu kenyataan di Facebook rasminya dengan sebanyak lapan kes positif dicatatkan hari ini.
Dalam kenyataan sama, jabatan tersebut menyeru penduduk di negeri ini untuk terus berwaspada dan meningkatkan kawalan kendiri.
Katanya, sebanyak lapan kes dicatatkan hari ini yang mana tujuh merupakan jangkitan tempatan manakala satu lagi kes import B.
“Jangkitan tempatan melibatkan kes 429 di Mukim Sena yang merupakan kontak rapat kepada kes positif iaitu kes 401 iaitu anak yang dikesan melalui saringan individu disyaki Covid-19.
“Manakala kes 430 dari mukim sama juga kontak rapat kepada kes 401 iaitu rakan sekerja,” kata kenyataan itu.

Ujarnya, sementara itu, kes 431 dan 432 dari Mukim Utan Aji merupakan pasangan suami isteri yang dikesan melalui saringan individu bergejala.
“Kes ini pula dikesan menjangkiti ahli keluarga mereka iaitu pasangan suami isteri bagi kes 433 dan 434 di Mukim Kuala Perlis.
“Selain itu, kes 435 di Mukim Sanglang juga kes dikesan melalui saringan kontak rapat kepada kes 431 dan 432 yang juga merupakan ahli keluarga yang sama,” jelasnya.
Dalam pada itu, kata kenyataan itu, kes 436 dari Mukim Arau merupakan kes import B yang dikesan melalui saringan kontak rapat kepada rakan sekerja di Sungai Petani, Kedah yang disyaki Covid-19.
Jabatan Kesihatan negeri turut mengingatkan rakyat negeri ini untuk terus mengamalkan prosedur operasi standard tidak kira di mana mereka berada serta membuat pendaftaran sebagai penerima vaksin Covid-19 melalui aplikasi MySejahtera. – K! ONLINE


Nur Sajat berada di Johor Bahru?
Oleh MOHD SHARKAWI LONDING

23 Mei 2021, 5:01 pm
JOHOR BAHRU – Usahawan kosmetik kontroversi, Muhammad Sajjad Kamaruzzaman, 36, memuat naik sekeping gambar menerusi laman sosial Instagram (IG) miliknya didakwa berada di premis perniagaan di Pusat Komersial Bandar Baru Uda, di sini.
Gambar Muhammad Sajjad atau lebih dikenali Nur Sajat memuat naik gambar dia sedang duduk di atas sebuah sofa dengan keterangan gambar serta meletakkan lokasi gambar berkenaan.
“Sis pening la!!, sampai bila nak macam ini, kali ini sis ada masa sakit kepala!! Nak ubat uols!! Plzzz,”tulisnya.
Itu antara keterangan atau entri yang ditulis Nur Sajad menerusi gambar tular di laman sosial Facebook sejak semalam.
Tinjauan Kosmo! dalam IG dan Facebook mendapati, seorang netizen mendakwa Nur Sajat dipercayai memang berada di Johor Bahru.
Jelasnya, usahawan itu juga didakwa menetap bersama beberapa pekerjanya di sebuah kondominium mewah di daerah ini.

Menerusi pemantauan rakaman video yang dimuat naik menerusi Tik Tok Nur Sajat juga mendapati reka bentuk menyerupai susun atur sebuah kondominium mewah dalam bandar raya ini.
Kosmo! pada 26 April lalu melaporkan Nur Sajat berkemungkinan berada di luar negara selepas diburu setelah waran tangkap dikeluarkan Mahkamah Syariah pada 23 Februari lalu.
Ketua Polis Negara (KPN), Datuk Seri Acryl Sani Abdullah Sani yang ketika memegang jawatan Timbalan KPN berkata, setakat ini kemungkinan itu kuat menyatakan sedemikian.
Pada 23 Februari lepas, usahawan kosmetik itu dikenakan waran tangkap oleh Mahkamah Tinggi Syariah Shah Alam kerana tidak hadir sebutan semula kes berhubung menghina Islam.-K! ONLINE


Netizen ubah maklumat bandar Nilai di Wikipedia
Oleh NUR HUDA MUSA

23 Mei 2021, 4:51 pm
PETALING JAYA – Carian maklumat mengenai bandar Nilai yang terletak di Seremban, Negeri Sembilan di laman Wikipedia diubah suai oleh tangan nakal netizen hari ini.
Perkara itu dipercayai mempunyai kaitan dengan isu rentas negeri oleh selebriti terkenal Noor Neelofa Mohd. Noor, atau Neelofa bersama suaminya Muhammad Haris Mohd. Ismail.
Tinjauan Kosmo! mendapati pengubahsuaian itu dibuat beberapa kali oleh individu tidak dikenali bermula pagi tadi sehingga tengah hari tadi.
Carian dalam bahasa Inggeris mengenai bandar tersebut di Wikipedia kini memaparkan bahawa Nilai 3 kini dipengaruhi oleh frasa ‘Carpe diem’.
“Baru-baru ini, Nilai 3 banyak dipengaruhi dengan frasa “Carpe diem” yang diterjemahkan oleh orang tempatan sebagai “mau beli karpet mestilah diem-diem”,” tulis hantaran itu.
Isu Nilai 3 kini hangat diperkatakan di laman sosial sehingga Menteri Besar Negeri Sembilan, Datuk Seri Aminuddin Harun membuat ciapan mengusik Menteri Besar Selangor, Datuk Seri Amirudin Shari mengenai Nilai 3 yang dikatakan telah ‘berpindah’ ke Selangor.

Terdahulu, Pejabat Peguam Negara membuat keputusan tidak mengenakan tuduhan rentas negeri terhadap pasangan suami isteri itu selepas video pasangan itu sedang membeli karpet di Nilai 3 tular.
Menurut Ketua Polis Daerah Nilai, Superintendan Mohd. Fazley Ab Rahman, keputusan itu dibuat berdasarkan kajian dan keterangan yang diperoleh berhubung kes berkenaan. – K! ONLINE


80 lagi penduduk di Kepulauan Tumpat positif Covid-19
Oleh YATIMIN ABDULLAH

23 Mei 2021, 4:56 pm
KOTA BHARU – Jabatan Kesihatan Negeri Kelantan (JKNK) Kelantan mengesahkan seramai 80 orang lagi penduduk di Kepulauan Tumpat di sini disahkan positif Covid-19 hari ini.
Pengarah JKNK Datuk Dr. Zaini Husin berkata, pertambahan itu menjadikan 111 penduduk di lokaliti tersebut sudah disahkan positif Covid-19 setakat ini.
Menurutnya, jumlah itu melibatkan penduduk dari Teluk Renjuna, Pantai Haji Nik Mat, Pulau Beluru, dan Pantai Suri yang sedang dikenakan Perintah Kawalan Pergerakan Diperketatkan (PKPD).
“Hari ini, sebanyak 600 penduduk telah menjalani ujian saringan Covid-19.
“Kita sedang menunggu 1,000 lagi keputusan ujian saringan yang telah dilakukan terhadap penduduk sejak dua hari lalu,” katanya ketika dihubungi Kosmo di sini hari ini.
Dr Zaini memberitahu, JKNK memuji kerjasama yang diberikan oleh penduduk di lokaliti tersebut dalam menjalani ujian saringan itu.

Katanya, kerjasama itu memudahkan lagi tugas kakitangan JKNK untuk mengekang penularan pandemik tersebut daripada keluar dari kawasan berkenaan.
Akhbar Kosmo! hari ini melaporkan seramai 25 penduduk di Kepulauan Tumpat di sini setakat semalam. -K! ONLINE


Field ICU Kepala Batas beroperasi Selasa ini
Oleh ISWAN SHAFIQ ISA

23 Mei 2021, 4:54 pm
SEBERANG PERAI – Unit Rawatan Rapi Medan (Field ICU) yang telah siap dibina di Hospital Kepala Batas (HKB) di sini dijangka menerima pesakit bagi rawatan kritikal Covid-19 bermula Selasa ini.
Ketua Staf Markas Angkatan Tentera Malaysia (ATM), Leftenan Jeneral Datuk Mohd. Zakaria Yadi berkata, pihaknya telah menerima pengesahan daripada bomba dan agensi kawalan penyakit iaitu Unit Kawalan Penyakit Berjangkit untuk memulakan operasi.
“Jadi, bermula pagi Selasa kita akan mula menerima pesakit,” katanya kepada pemberita selepas mengadakan lawatan teknikal ke Field ICU itu di Kepala Batas di sini hari ini.
Turut hadir ialah Ketua Pengarah Kesihatan, Tan Sri Dr. Noor Hisham Abdullah; Ketua Setiausaha Kementerian Kesihatan (KKM), Datuk Mohd. Shafiq Abdullah dan Ketua Pengarah Perkhidmatan Kesihatan ATM, Leftenan Jeneral Datuk Dr. Zulkeffeli Mat Jusoh.
Field ICU berkenaan yang menempatkan 27 buah katil di dalam tiga kontena dan khemah yang dibina dengan konsep hibrid.
Selain di Pulau Pinang, wad hospital medan juga telah dibina di Sabah, Sarawak dan Kedah.

Sementara itu, Noor Hisham berkata, pihaknya turut menerima permohonan daripada beberapa negeri lain untuk menubuhkan wad itu termasuk di Negeri Sembilan dan Kelantan.
Beliau berkata, KKM akan melihat dari segi keperluan untuk menambah bilangan Field ICU selain melakukan tinjauan jika masih ada ruang dan lokasi yang sesuai untuk tujuan itu.
“Sebenarnya, kita ketika ini masih lagi menghadapi masalah kekurangan terutamanya dari segi petugas kesihatan dan sebagainya.
“Jadi, kita buka peluang kepada mana-mana pihak swasta atau NGO (pertubuhan bukan kerajaan) untuk membantu apa yang perlu,” ujarnya. – K! ONLINE


APMM tahan bot nelayan Vietnam di perairan Kemaman
Oleh NIK NUR IZZATUL HAZWANI NIK ADNAN

23 Mei 2021, 4:06 pm
KEMAMAN – Maritim Malaysia (APMM) berjaya mematahkan cubaan sebuah lagi bot nelayan Vietnam yang menggunakan nombor pendaftaran tempatan palsu untuk mengaut hasil laut secara haram di perairan negara semalam.
Bot nelayan asing berkenaan ditahan pada kedudukan 35 batu nautika dari timur laut Kuala Kemaman pada 4.10 pagi.
Pengarah Zon Maritim Kemaman, Rashidilhadi Abd. Rashid berkata, Kapal Maritim (KM) Gemia yang sedang melakukan rondaan bersepadu Op. Kuda Laut dan Op. Iman di perairan berkenaan telah mengesan bot nelayan Vietnam itu.
“Bot nelayan itu tertera nombor pendaftaran tempatan tetapi kita syaki ia palsu kerana ciri dan struktur fizikalnya menyerupai buatan Vietnam.
“Seramai sembilan nelayan warga Vietnam berusia dalam lingkungan 28 hingga 50 tahun ditahan dalam operasi tersebut,” katanya kepada Kosmo! di sini hari ini.
Rashidilhadi berkata, pemeriksaan lanjut mendapati lesen bot, dokumen pengenalan diri dan permit kerja yang dikemukakan kesemua nelayan itu agak meragukan.

Tambah beliau, pihaknya telah menyita bot, peralatan menangkap ikan dan bekalan diesel sebanyak 1,000 liter yang keseluruhannya dianggarkan kira-kira RM1.4 juta. – K! ONLINE


Lelaki dakwa diri ‘Imam Mahdi’ serang khatib Masjidil Haram
Oleh KOSMO!

23 Mei 2021, 3:45 pm
JEDDAH – Seorang lelaki bertindak di luar jangkaan apabila menyerang khatib solat Jumaat di Masjidil Haram di Mekah yang sedang membacakan khutbah, lapor laman berita Suara.com semalam.
Dalam insiden yang dirakam oleh rakaman televisyen litar tertutup (CCTV) itu, lelaki yang lengkap berpakaian ihram dan membawa tongkat itu tiba-tiba muncul dari barisan belakang jemaah solat Jumaat yang sedang khusyuk mendengar khutbah.
Menurut laporan Arab News, ketika kejadian, khutbah Jumaat dibacakan oleh imam di Masjidil Haram, Sheikh Bandar Baleelah.
Namun, tindakan lelaki itu berjaya digagalkan oleh seorang pengawal keselamatan yang bertindak pantas menghalangnya sebelum dibantu oleh beberapa pengawal keselamatan yang lain.
“Lelaki tersebut sudah ditahan dan hukuman akan dikenakan terhadapnya,” ujar jurucakap polis Arab Saudi.
Pihak polis turut mendedahkan bahawa lelaki tersebut mengaku dirinya sebagai ‘bakal Imam Mahdi’. – AGENSI


Menara Eiffel kembali dibuka pada Julai
Oleh KOSMO!

23 Mei 2021, 4:30 pm
PARIS – Pusat pelancongan popular, Menara Eiffel di Paris, Perancis bakal membuka semula pintunya buat pelancong pada Julai ini, lapor portal United Press International (UPI), semalam.
Menara Eiffel ditutup pertama kali pada Mac 2020 dan sekali lagi pada Oktober tahun sama selepas negara itu dilanda penularan Covid-19 yang serius.
“Siapa yang tidak pernah bermimpi menikmati pemandangan Paris di ketinggian 274 meter dari bawah kaki mereka?
“Puncak Menara Eiffel akan dibuka semula pada Julai akan datang dan menjadikan mimpi tersebut satu kenyataan,” demikian menurut satu pengumuman di laman web menara itu.
Berita itu turut disahkan oleh salah seorang pegawai kerajaan Paris yang memberitahu tarikh pembukaan semula setakat ini adalah pada 15 Julai hadapan. – Agensi


10 premis judi haram diserbu
Oleh MOHD SYALMIZI HAMID

23 Mei 2021, 4:10 pm
SEBERANG PERAI – Sepuluh premis termasuk sebuah kereta yang dijadikan tempat melakukan kegiatan judi loteri awam haram digempur polis dalam beberapa serbuan di sekitar daerah Seberang Perai Utara (SPU) semalam.
Operasi membabitkan 41 pegawai dan anggota dari Bahagian Antimaksiat, Perjudian dan Kongsi Gelap (D7), Ibu Pejabat Polis Daerah SPU dan Ibu Pejabat Polis Kontinjen Pulau Pinang itu dilakukan selama kira-kira enam jam berakhir pukul 6.30 petang.
Ketua Polis Daerah SPU, Asisten Komisioner Noorzainy Mohd. Noor berkata, pihaknya menahan 11 individu berusia di antara 20 hingga 62 tahun disyaki terlibat dalam kegiatan judi loteri awam haram dan perjudian online.
“Serbuan di sepuluh premis itu membabitkan kawasan sekitar Butterworth, Mak Mandin, Tasek Gelugor dan Kepala Batas.
“Seramai sembilan lelaki dan dua wanita ditahan dalam operasi berkenaan,” katanya kepada pemberita hari ini.
Beliau berkata, pihaknya turut merampas beberapa peralatan seperti pen, kalkulator, slip kertas bercetak angka disyaki berkaitan judi loteri awam haram, pencetak mini, telefon bimbit dan sebuah kereta.

Menurut Noorzainy lagi, polis akan meminta pihak Tenaga Nasional Berhad membuat pemotongan bekalan elektrik di premis terbabit bagi mengelakkan kegiatan sama berulang.
Sementara itu, beliau turut meminta orang awam menyalurkan sebarang maklumat berhubung kegiatan haram berkenaan melalui sistem Volunteer Smartphone Control (VSP) atau menghubungi talian 04-5762222.
Kes itu disiasat mengikut Seksyen 4A(a) dan Seksyen 4(1)(c) Akta Rumah Judi Terbuka 1953. – K! ONLINE


Lufya Omar nafi halang bekas suami bertemu anak
Oleh KOSMO!

23 Mei 2021, 3:20 pm
PETALING JAYA – Pelakon dan juga penyanyi Lufya Omar menafikan bahawa dia tidak membenarkan bekas suami, Che Muhammad Hafiz Che Baharum untuk berjumpa dengan anaknya, Laana Haura.
Menerusi satu perkongsian menerusi sesi soal jawab dalam InstaStory miliknya, salah seorang pengikutnya bertanyakan tentang dakwaan Lufya tidak membenarkan Hafiz berjumpa dengan anaknya.
“Kenapa tak bagi ayah Haura (Hafiz) jumpa dia (anak)?” soal pengikutnya.
Soalan tersebut kemudiannya dijawab oleh Lufya dengan memberitahu bahawa dia tidak pernah menghalang suami mahupun keluarga pihak lelaki itu untuk bertemu dengan anaknya.
“Tidak ada halangan daripada kami sekeluarga. Dah cuba sebaik mungkin untuk kepentingan anak,” jawabnya.
Ujar Lufya atau nama sebenarnya Lutfyah Sheikh Omar, 37, dia tidak perlu terhegeh-hegeh untuk memaksa bekas suaminya datang bertemu anak mereka jika itu bukan kehendaknya.

“Kalau dia (Hafiz) dan keluarganya sendiri tak datang, perlu ke saya terhegeh-hegeh mencarinya lagi? Jawab di akhirat nanti. Sekian,” tulisnya dalam InstaStory.
Menerusi satu hantaran berbeza, Lufya turut berkongsi sekeping foto dalam imej berniqab bersama anaknya ketika Perintah Kawalan Pergerakan (PKP) tahun lalu.
Ujarnya, ketika pelaksanaan PKP tahun lalu, dia mengakui berasa susah hati kerana tidak mempunyai pekerjaan namun perlu membayar banyak komitmen termasuk perbelanjaan anaknya yang ditanggung 100 peratus.
“Kerja tidak ada, nak bayar macam-macam, anak pun 100 peratus kita tanggung. Susah hati jangan cakaplah.
“Tapi Allah SWT mendengar doa hambaNya. Satu-satu rezeki Allah SWT datangkan dengan mencurah-curah,” ujarnya.
Dalam perkongsian itu juga, Lufya memberitahu bahawa kaum wanita sebenarnya tidak lemak, malah lebih hebat daripada lelaki.
“Terus cekalkan hatimu ibu-ibu tunggal sekalian. Berjuang untuk anak, Allah SWT pasti limpahkan rahmat dan rezeki untukmu.
“Apa yang kita tanam dan usahakan InsyaAllah akan petik hasil yang baik pada masa akan datang,” ujarnya.
Terdahulu, Lufya dan Hafiz mendirikan rumah tangga pada 26 November 2016 dan dikurniakan cahaya mata perempuan, Laana Haura yang kini berusia empat tahun.
Bagaimanapun kedua-dua mereka sah bercerai pada 17 Jun 2020 di Mahkamah Rendah Syariah Daerah Petaling, Shah Alam. -K! ONLINE


Nilai 3 milik Selangor sebab Neelofa?
Oleh KOSMO!

23 Mei 2021, 4:20 pm
PETALING JAYA – Gara-gara pasangan selebriti sensasi Neelofa dan Haris Ismail tidak didakwa atas kesalahan rentas negeri, netizen hari ini mula membuat spekulasi bahawa lokasi beli-belah terkenal Nilai 3 berada dalam Selangor.
Perkara tersebut hangat diperdebatkan netizen dalam media sosial sejak semalam.
Rata-rata membuat andaian Nilai 3 yang sememangnya terletak dalam Negeri Sembilan kini bertukar milik kepada Selangor kerana polis tidak mendakwa Neelofa dan Haris yang merentas negeri ke sana untuk membeli karpet.
“Sekarang ini Nilai 3 menjadi rebutan Negeri Sembilan dan Selangor, siapa yang layak?
“Kerana Neelofa, Nilai 3 sudah bertukar negeri. Luaskan jajahan mu!,” seloroh seorang netizen dalam Twitter.
Tidak cukup dengan itu, sebuah akaun Twitter milik @JurnalMil turut memuat naik sekeping poster yang meletakkan titik kawasan Nilai 3 dalam kawasan negeri Selangor.

“Geografi baru, Nilai 3 di bawah negeri Selangor,” tulis pemilik akaun Twitter tersebut.

Antara foto tular yang melabelkan Nilai 3 milik Selangor.
Sehingga kini, perkara tersebut menjadi bahan gurauan netizen kerana tidak menyangka sebuah kawasan boleh berubah negeri hanya kerana seorang selebriti.
Untuk rekod, pada 21 Mei lalu, Pejabat Peguam Negara membuat keputusan tidak mengenakan tuduhan rentas negeri terhadap Neelofa dan Haris.
Ketua Polis Daerah Nilai, Superintendan Mohd. Fazley Ab Rahman, berkata, keputusan itu dibuat berdasarkan kajian dan keterangan yang diperoleh berhubung kes berkenaan.
Pada 2 Mei lalu, tular sekeping foto memaparkan Neelofa dan Haris berada di sebuah kedai karpet dipercayai terletak di Nilai 3. – K! ONLINE


Dua lagi PKRC akan dibuka di Kelantan
Oleh ROHANA MOHD. NAWI

23 Mei 2021, 3:03 pm
KOTA BHARU – Kelantan sudah mengenal pasti dua lagi lokasi untuk membuka Pusat Kuarantin dan Rawatan Covid-19 (PKRC) yang baharu berikutan peningkatan mendadak kes jangkitan itu sejak kebelakangan ini.
Pengarah PKRC negeri, Dr. Mohd. Azman Yacob berkata, dua PKRC baharu itu masing-masing terletak di Padang Perdana dan Dewan Jabatan Kebudayaan dan Kesenian Negara (JKKN) Kelantan, Tanjung Chat di sini.
Katanya, dua PKRC tersebut dijangka mampu menempatkan hampir 1,000 pesakit Covid-19 tahap satu dan dua.
“Disebabkan beberapa kluster baharu telah tercetus di seluruh Kelantan, PKRC yang sedia ada hampir penuh dan kita terpaksa memikirkan untuk membuka beberapa PKRC lagi.
“PKRC di Gelanggang Seni kini hampir penuh apabila semakin ramai pesakit yang masuk ke situ selepas wujudnya Kluster Pauh Lima, Pulau Beluru dan Kampung Terusan,” katanya ketika ditemu pemberita di PKRC Gelanggang Seni di sini hari ini.
Dr. Mohd. Azman berkata, kebanyakan pesakit yang ditempatkan di PKRC itu terdiri daripada pesakit Covid-19 tahap satu, dua dan tiga dari seluruh negeri.

“Di Kelantan amat sukar untuk mendapatkan dewan yang besar bagi mewujudkan PKRC.
“Bagi menampung pertambahan pesakit, kita akan menambah 30 lagi katil klinikal di Gelanggang Seni, memandangkan Hospital Raja Perempuan Zainab II disini sudah penuh dengan pesakit tahap tiga ke atas,” katanya.
Mengulas lanjut, Dr. Mohd. Azman berkata, setiap PKRC yang dibuka memerlukan perbelanjaan yang tinggi untuk beroperasi.
“Sebagai contoh di Gelanggang Seni, kita memerlukan lebih RM200,000 untuk menyediakan 30 katil perubatan termasuk pembelian katil klinikal yang baharu, pendawaian, mesin, ubatan dan kemudahan lain,” katanya.
Berdasarkan rekod, Kelantan setakat ini telah membuka sebanyak 10 buah PKRC untuk menempatkan pesakit Covid-19.


Pos Malaysia nafi semua kakitangan BDR esok
Oleh NUR HUDA MUSA

23 Mei 2021, 3:09 pm
PETALING JAYA – Pos Malaysia Berhad (Pos Malaysia) menyangkal dakwaan tular yang menyatakan semua kakitangannya akan bekerja dari rumah bermula esok.
Pos Malaysia melalui hantaran di laman Facebooknya berkata, pihaknya menafikan dakwaan tersebut yang dipercayai direka oleh individu tidak bertanggungjawab.
“Kenyataan ini adalah palsu. Kami menafikan mesej palsu ini yang jelas mengelirukan dan menimbulkan kebimbangan.
“Orang ramai diminta untuk tidak menghebahkan dakwaan palsu ini,” katanya di sini hari ini.
Terdahulu, hantaran tersebut tular di laman sosial seperti Facebook dan aplikasi WhatsApp. – K! ONLINE


Guna dua bot kelirukan penguat kuasa
Oleh NUR NAZLINA NADZARI

23 Mei 2021, 3:12 pm
KUALA PERLIS – Penyeludup ketum dikesan menggunakan dua bot sebagai helah bagi mengelirukan penguat kuasa ketika mahu membawa keluar daun tumbuhan tersebut menerusi perairan ini ke Thailand.
Bagaimanapun, taktik baharu tersebut gagal apabila Maritim Malaysia (APMM) Zon Maritim Kuala Perlis berjaya mematahkan cubaan menyeludup keluar 350 kilogram daun ketum di pesisiran pantai Kuala Perlis kira-kira pukul 7 malam, semalam.
Rampasan daun ketum berkenaan dianggarkan bernilai kira-kira RM63,000.
Pengarah APMM Zon Maritim Kuala Perlis, Komander Maritim Mohd. Shafie Paing berkata, berdasarkan maklumat risikan, pihaknya mengatur gerak pasukan operasi ke sekitar lokasi dan mengesan dua suspek mengemudi bot kayu tanpa nombor pendaftaran dalam keadaan mencurigakan.
“Mereka dilihat sedang keluar dari Kuala Sanglang di sini menuju ke arah sempadan Thailand kira-kira pukul 6.30 petang,” katanya dalam satu kenyataan di sini hari ini.
Katanya, menyedari kehadiran pihak berkuasa, suspek bertindak menukar haluan ke daratan berhampiran dan terjun ke laut meninggalkan bot serta berenang melarikan diri ke hutan bakau berlumpur.

“Suspek menggunakan bot enjin sangkut bergalah bagi mengelakkan bot ronda APMM daripada menghampiri mereka di kawasan cetek.
“Sifat geografi perairan yang cetek dan berlumpur menyukarkan bot penguat kuasa APMM untuk akses ke kawasan paya bakau,” ujarnya. – K! ONLINE


Tempahan vaksin AstraZeneca 2.0 menggalakkan
Oleh NUR HUDA MUSA

23 Mei 2021, 2:54 pm
PETALING JAYA – Tempahan vaksin AstraZeneca 2.0 untuk warga emas yang dibuka bermula pukul 12 tengah hari, hari ini mendapat sambutan menggalakkan.
Tinjauan Kosmo! di laman Twitter mendapati, rata-rata pelayar Twitter memaklumkan kurang daripada satu jam dibuka, hampir semua slot tempahan vaksin telah penuh.
Kebanyakan komen di laman Twitter Jawatankuasa Khas Jaminan Akses Bekalan Vaksin Covid-19 (JKJAVMY) pula menunjukkan ramai anak muda membantu ibu bapa mereka menempah vaksin tersebut.
“Selepas 30 minit dan menggunakan tiga buah komputer riba, akhirnya berjaya mendaftar vaksin untuk ibu. Rasanya warga emas boleh daftar sendiri tanpa bantuan anak?,” kata seorang pelayar Twitter, @AdibahMutalib.
Katanya, dia juga berharap pendaftaran vaksin ditambah baik untuk warga emas yang kurang mahir menggunakan teknologi.
Seorang lagi pengguna Twitter @ezypepper pula berkata, dia bersyukur berjaya menempah vaksin untuk ibu bapanya.

“Semoga ibu bapa kita sihat hendaknya selepas ini. Syukur ada peluang seperti ini,” katanya.
Tempahan vaksin AstraZeneca kali ini melibatkan lapan Pusat Pemberian Vaksin AstraZeneca (PPVAZ) di lima buah negeri.
Antara lokasi PPVAZ yang disenaraikan ialah Setia SPICE Convention Centre di Pulau Pinang, Persada Johor International Convention Center (Johor Bahru), Borneo Convention Center Kuching dan Kemahiran Belia Negara Miri (Sarawak).
Sementara di Selangor pula, lokasi yang ditetapkan sebagai PPVVAZ ialah Universiti Kebangsaan Malaysia, Bangi dan Ideal Convention Centre (Shah Alam) manakala di Wilayah Persekutuan Kuala Lumpur, ia akan dilaksanakan di Pusat Dagangan Dunia Kuala Lumpur. – K! ONLINE


Kartel daging: 4 pegawai Maqis, pengurus logistik didakwa
Oleh MOHD SHARKAWI LONDING

23 Mei 2021, 2:46 pm
JOHOR BAHRU – Empat pegawai Jabatan Perkhidmatan Kuarantin dan Pemeriksaan Malaysia (Maqis) dan seorang pengurus logistik dihadapkan ke Mahkamah Sesyen di sini hari ini 10 pertuduhan membabitkan kartel daging antara Disember 2016 hingga Disember tahun lalu.
Tertuduh, Penolong Pegawai Penguasa Maqis, Nor Azlan Mat Suki, 40; Mohd. Hafizan Khalid, 44 dan pengurus ejen penghantaran, Abdul Latif A. Rahman, 55, membuat pengakuan tidak bersalah.
Manakala, Khairul Izat Sulaiman, 31, dan Mohammad Sofyan Mohd. Zaim, 27, mengaku bersalah.
Mereka masing-masing membuat pengakuan itu selepas pertuduhan dibacakan secara berasingan di hadapan Hakim Datuk Ahmad Kamal Ariffin Ismail.
Mengikut kertas pertuduhan, Nor Azlan dan Mohd. Hafizan didakwa masing-masing lima serta satu pertuduhan menerima rasuah berjumlah RM37,500 bagi melepaskan 41 kontena yang membawa daging sejuk beku milik Syarikat ZS Amin Sdn. Bhd. dari negara yang tidak diiktiraf Jabatan Veterinar Malaysia.
Mereka didakwa melakukan perbuatan itu di dua buah restoran berasingan di Nusajaya dan Johor Bahru antara Disember 2016 hingga Mac 2017.

Kedua-dua tertuduh didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang boleh dihukum dibawah Seksyen 24 akta yang sama.
Jika sabit kesalahan, mereka boleh dihukum penjara sehingga 20 tahun dan denda tidak kurang daripada lima kali ganda nilai suapan atau RM10,000 atau mengikut mana yang lebih tinggi.
Manakala, Abdul Latif pula didakwa atas dua pertuduhan pilihan dengan memalsukan dokumen menggunakan sebagai tulen iaitu Borang Pengakuan Barang-barang Yang Diimport dari Syarikat LY Frozen Sdn. Bhd. bertarikh 5 Oktober dan 9 November 2020.
Lelaki itu didakwa melakukan kesalahan itu di Wisma Kastam Pelabuhan Tanjung Pelepas (PTP) Gelang Patah di sini pada 5 Oktober dan 9 November 2020.
Dia didakwa mengikut Seksyen 471 Kanun Keseksaan yang boleh dihukum mengikut Seksyen 465 kanun yang sama, jika sabit kesalahan boleh dihukum penjara sehingga dua tahun atau dengan denda atau kedua-duanya.
Sementara itu, Khairul Izat dan Mohammad Sofyan pula mengaku bersalah atas pertuduhan gagal melaporkan pemberian sogokan masing-masing RM100 serta RM30 daripada Abdul Latif sebagai ejen penghantaran QFF Logistic Sdn. Bhd. bagi mempercepatkan proses pemeriksaan dokumen dan fizikal konsainan.
Mereka didakwa melakukan perbuatan itu di pejabat Maqis, Kompleks Sultan Abu Bakar, Gelang Patah di sini pada 5 Oktober dan 10 November 2020.
Bagi kesalahan itu, kedua-dua tertuduh didakwa mengikut Seksyen 25(1) Akta SPRM 2009 yang boleh dihukum dibawah Seksyen 25(2) akta yang sama.
Jika sabit kesalahan mereka boleh dihukum denda sehingga RM100,000 atau penjara tidak melebihi 10 tahun atau kedua-duanya sekali.
Kes dikendalikan Timbalan Pendakwa Raya SPRM, Suhaili Sapun dan Wan Shaharuddin Wan Ladin.
Nor Azlan diwakili peguam bela Peter Tan manakala Mohd. Hafizan dan Abdul Latif masing-masing diwakili Mohd. Razak Sharif serta S. Vijaya.
Khairul Izat dan Mohammad Sofyan tidak diwakili peguam.
Nor Azlan dan Mohd. Hafizan diberi jaminan RM7,000 manakala Abdul Latif RM8,000 serta Mohammad Sofyan RM5,000 dan mahkamah menetapkan 29 Jun depan sebagai tarikh sebutan semula kes.
Khairul Izat prosiding akan bersambung pukul 2 petang ini.-K! ONLINE


7,000 bantuan makanan untuk kawasan PKPD
Oleh MOHD. RAFIE AZIMI

23 Mei 2021, 3:05 pm
JITRA – Kerajaan negeri menyediakan sebanyak 7,000 bantuan bekalan makanan kepada penduduk di dua kawasan dalam daerah Kubang Pasu dan 28 mukim di daerah Kota Setar yang dikenakan Perintah Kawalan Pergerakan Diperketatkan (PKPD).
Pengerusi Jawatankuasa Pembangunan Wanita, Keluarga dan Masyarakat serta Kebajikan negeri, Halimaton Shaadiah Saad berkata, pemberian bantuan di daerah ini telah dilaksanakan sejak tiga hari lalu melibatkan penduduk yang terputus bekalan makanan dan membuat aduan kepada Pusat Kawalan Operasi Bencana (PKOB).
“Manakala barangan di daerah Kota Setar juga saya difahamkan telah tiba hari ini dan akan diagihkan secepat mungkin kepada mereka yang memerlukan.
“Pemberian ini dilaksanakan secara bersasar dengan diuruskan sepenuhnya oleh PKOB di kawasan masing-masing,” katanya.
Beliau berkata demikian ketika ditemui pemberita selepas meninjau operasi pemberian bantuan tersebut yang dilaksanakan di Kampung Lubuk Kawah di sini hari ini.
Pemberian bantuan secara berpusat itu turut mendapat sokongan daripada pertubuhan bukan kerajaan (NGO), Pertubuhan Dhuafa Sejahtera yang menyumbangkan lebih 400 kilogram ikan temenung untuk diagihkan kepada penduduk setempat.

Kata beliau, kalangan penduduk terlibat yang terputus bekalan makanan boleh menghubungi PKOB dan butiran diri mereka akan diambil untuk penyerahan bantuan. – K! ONLINE.


Ayu Damit mohon doa kesihatan bapa di Sabah
Oleh KOSMO!

23 Mei 2021, 3:18 pm
PETALING JAYA – Tiada perasaan dapat digambarkan oleh penyanyi Ayu Damit selain daripada rasa sedih dan bimbang selepas diberitahu doktor untuk bersedia atas apa sahaja kemungkinan yang berlaku ke atas bapanya.
Ayu atau nama sebenarnya Norayu Damit, 32, ketika dihubungi Kosmo! Online memberitahu, bapanya berada dalam keadaan tidak sedarkan diri sejak malam semalam ketika berada di rumah.
“Bapa tidak sedar sejak malam semalam. Tapi alhamdulillah bapa dah sedarkan diri pagi tadi dan berada di bawah pemerhatian doktor.
“Dia (bapa) tak mahu pergi ke hospital. Tapi saya paksa juga hari ini untuk ke sana (hospital),” kata Ayu.
Ujar pelantun lagu Permata itu, terdahulu bapanya telah dikesan menghidap kanser pada bahagian otak. Lebih menyedihkan apabila doktor memintanya sekeluarga supaya bersedia dan berdoa jika berlaku sebarang kemungkinan yang buruk.
“Pagi tadi saya dapat bercakap sepatah dua dengan bapa. Tapi ketika itu dia mamai dan menangis. Nampak dia agak sedih. Bagaimanapun saya akan usaha juga sebaik mungkin untuk balik ke Sabah.

“Saya berharap sangat segala urusan dipermudahkan. Tapi andai kata sesuatu yang buruk berlaku, saya reda kalau tidak sempat berjumpa,” ujarnya.
Ketika sambutan Aidilfitri baru-baru ini, Ayu memaklumkan bapanya berada dalam keadaan baik dan sihat. Cuma dia ada melahirkan rasa sedih kerana tidak dapat bersama Ayu sekeluarga.
Ayu dalam pada itu turut memohon peminatnya untuk mendoakan kesejahteraan bapanya supaya tidak terjadi perkara buruk.
“Bapa tunggu saya balik tau. Sikit hari sahaja lagi saya sampai,” ujarnya. -K! ONLINE


Netizen hentam pihak mahu bawa anak ke pasar raya
Oleh LUQMAN RIDHWAN MOHAMED NOR

23 Mei 2021, 2:50 pm
PETALING JAYA – Pertanyaan sama ada kanak-kanak boleh dibawa masuk ke pusat beli-belah sentiasa menjadi persoalan yang ditanyakan pengguna media sosial sejak Perintah Kawalan Pergerakan (PKP) dilaksanakan.
Tinjauan Kosmo! di beberapa laman komuniti di Facebook mendapati, hampir setiap hari ia ditanyakan oleh pengguna yang tertanya-tanya berkenaan perkara tersebut.
Setiap kali ia ditanyakan, jawapan pelbagai daripada pengguna lain sentiasa diberikan, dengan rata-rata mereka akan menghalang penanya soalan daripada berbuat demikian.
Seorang pengguna, KhairulAswad berkata, orang ramai seharusnya mematuhi prosedur operasi standard (SOP) PKP dan tidak membawa kanak-kanak ke pasar raya.
“Dah tahu PKP tengah berjalan, nak juga bawa budak-budak ke pasar raya. Jangan degil boleh tak?
“Kalau nak sangat bawak keluar, saya harap awak jadi sebahagian daripada statistik positif Covid-19,” katanya.

Tangkap layar komen netizen di laman Facebook.
Menurut Siti Hawa pula, usaha memutuskan rantaian jangkitan Covid-19 akan menjadi sia-sia selagi ibu bapa tidak serius mematuhi SOP.
“Lain kali rancanglah betul-betul pembelian barang keperluan. Ini tak, pagi petang siang malam nak keluar membeli. Apa pun tak boleh,” katanya.
Bagaimanapun, ada juga pengguna yang mempertahankan pihak menanyakan soalan tersebut dengan berkata, mungkin mereka tiada pilihan selain membawa anak-anak bersama-sama.
Mustakim Beirut berkata: “Kita tak tahu keadaan orang lain, jangan tuduh mereka ini saja-saja nak bawa anak-anak ke pasar raya atau keluar membeli barang.
“Senang-senang je tuduh orang tak ada otak. Fikirlah juga keadaan orang lain, bukan semua senang macam awak,” katanya. – K! ONLINE


Kes pecah rekod lagi, catat 6,976
Oleh NOR IDAYU BOSRO

23 Mei 2021, 3:15 pm
PUTRAJAYA – Kes Covid-19 hari ini memecah rekod kes tiga hari lalu selepas mencatat angka 6,976 sekali gus menjadikan jumlah kes positif sebanyak 512,091.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan angka tertinggi sebanyak 2,235 kes diikuti Sarawak (663 kes) dan Kelantan (626 kes).
“Selain itu, Johor (549 kes), Kuala Lumpur (447 kes), Negeri Sembilan (434 kes), Kedah (422 kes), Pulau Pinang (372 kes), Perak (279 kes),
Terengganu (266 kes), Pahang (263 kes), Melaka (209 kes) dan Sabah (136 kes)
“Putrajaya pula dengan 30 kes manakala, Labuan merekodkan 37 kes baharu dan Perlis sebanyak lapan kes,” katanya dalam ciapan Twitter di sini hari ini. -K!ONLINE


Pengarah APMM Tanjung Sedili didakwa terima rasuah RM10,000
Oleh MOHD SHARKAWI LONDING

23 Mei 2021, 2:57 pm
JOHOR BAHRU – Seorang bekas Pengarah Agensi Penguatkuasaan Maritim Malaysia (APMM) Zon Maritim Tanjung Sedili dihadapkan di Mahkamah Sesyen, di sini hari ini atas pertuduhan menerima suapan berjumlah RM10,000, tahun lalu.
Tertuduh, Mohd. Zulfadli Nayan, 40, bagaimanapun mengaku tidak bersalah selepas pertuduhan dibacakan di hadapan Hakim Datuk Ahmad Kamal Arifin Ismail.
Mengikut pertuduhan, tertuduh yang berpangkat Kepten Maritim gred T22 didakwa menerima suapan wang tunai berjumlah RM10,000 daripada Wan Mohd. Fauzi Wan Kamaruddin di sebuah restoran di Jalan Yahya Awal, Johor Bahru, kira-kira 10 malam, pada 2 Oktober tahun lalu.
Tertuduh didakwa menggunakan jawatannya itu untuk tidak mengambil tindakan ke atas siasatan kapal MT Singa Gangsa milik Alamgala Resources Sdn Bhd yang ditahan oleh KM Mulia, Maritim Malaysia Zon Maritim Tanjung Sedili pada 17 September tahun lalu.
Tertuduh didakwa mengikut Seksyen 165 Kanun Keseksaan yang membawa hukuman penjara sehingga dua tahun atau denda atau kedua-duanya.
Mahkamah membenarkan tertuduh yang diwakili peguam Fazaly Ali itu diikat jamin RM7,000 dengan seorang penjamin, selain menetapkan 29 Jun depan untuk sebutan semula kes.

Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Wan Shaharuddin Wan Ladin dan Suhaili Sapun.
Sementara itu, seorang lagi pegawai Jabatan Laut juga tidak mengaku bersalah atas tiga pertuduhan menerima suapan keseluruhan berjumlah RM5,800 sejak tiga tahun lalu.
Tertuduh, Alias Jaafar, 58, didakwa menerima suapan daripada individu sama bagi mempercepatkan pemeriksaan Flag State Contol kapal-kapal milik individu terbabit.
Tertuduh didakwa melakukan perbuatan itu di dua bank berasingan di Jalan Skudai dan Jalan Wong Ah Fook, Johor Bahru, sejak 6 April 2019 hingga 30 Julai tahun lalu.
Mahkamah membenarkan tertuduh yang diwakili peguam Mohd. Hamizi Mohd. Yusof itu diikat jamin RM6,000 dengan seorang penjamin, selain menetapkan 20 Jun depan untuk sebutan semula kes.-K! ONLINE